18,000 khemah disediakan hadapi banjir – Sultan Ibrahim
Oleh FARAHWAHIDA AHMAD

1 Januari 2022, 6:15 pm
SEGAMAT – Sultan Johor, Sultan Ibrahim Sultan Iskandar bertitah hampir 18,000 khemah bencana disediakan untuk kegunaan mangsa-mangsa banjir telah disalurkan kepada kawasan-kawasan berisiko di seluruh Johor.
Sultan Ibrahim bertitah, persediaan menghadapi banjir dibuat saban tahun dan dikemas kini sewajarnya oleh Jawatankuasa Pengurusan Bencana Negeri (JPBN), yang dipengerusikan Setiausaha Kerajaan Johor, Datuk Azmi Rohani.
“Sama ada berlaku ataupun tidak, kita bersiap siaga untuk menghadapi banjir setiap tahun. Bukan sahaja khemah, malah persediaan lain juga disiapkan awal untuk segera dikerahkan jika sesuatu kawasan itu dilanda banjir.
“Bantuan bukan sahaja untuk ketika berlakunya banjir, tetapi juga perlu disediakan untuk meneruskan kehidupan selepas bencana itu.
“Rumah perlu dibersihkan, peralatan yang rosak perlu diganti dan macam-macam lagi,” titah Baginda Sultan Ibrahim dalam kenyataan media rasminya hari ini.
Terdahulu, baginda berkenan berangkat ke Pusat Pemindahan Sementara (PPS) Sekolah Kebangsaan Kampung Tenang, di Labis, Segamat untuk melawat mangsa banjir.

Pusat berkenaan menempatkan 272 mangsa banjir daripada 93 keluarga yang menetap berhampiran. – K! ONLINE.


Banjir diramal landa Lipis Ahad ini
Oleh KOSMO!

1 Januari 2022, 5:32 pm
PETALING JAYA – Penduduk sekitar daerah Lipis, Pahang diminta untuk berwaspada kerana banjir dijangka berlaku pada Ahad ini.
Menerusi perkongsian di laman Facebook Jabatan Pengaliran dan Saliran (JPS), daerah itu akan mengalami banjir sekali lagi susulan amaran hujan berterusan tahap waspada dikeluarkan Jabatan Meteorologi Malaysia (MetMalaysia) kira-kira pukul 6.30 pagi tadi.
“Diramalkan banjir akan berlaku di daerah Lipis, Pahang bermula 3 Januari ini (Ahad) pukul 1 pagi,” kata JPS.
Tambah JPS lagi antara kawasan dijangka terlibat adalah Sungai Jelai, Kampung Bukit Betong, Kampung Demik, Kampung Kuala Telang, Kampung Tempinang dan kawasan rendah sekitarnya.- K! ONLINE


Azzam, Sheryl kini suami isteri
Oleh SAIRUL ZAMRI MISRANI

1 Januari 2022, 6:10 pm
PETALING JAYA – Hanya dengan sekali lafaz, penyanyi Azzam Sham dan Sheryl Shazwani sah bergelar suami isteri.
Pasangan mempelai dinikahkan di Masjid Nurul Ehsan, Taman Medan, Petaling Jaya sekitar pukul 10 pagi tadi sebelum diraikan dalam majlis resepsi ringkas di Masjid Jamek Sultan Abdul Aziz di sini.
Azzam atau nama sebenarnya Muhammad Azzammuddin Lop Hisham, 25, menyerahkan mas kahwin berjumlah RM300 bersama dulang cek hantaran, cincin, gelang dan mas kahwin.
Bagaimanapun, jumlah wang hantaran dirahsiakan atas permintaan keluarga.
Azzam bersyukur majlis perkahwinannya bersama isteri berjalan lancar walaupun dalam suasana pandemik.
“Alhamdulillah, perhubungan cinta akhirnya menyatukan kami sebagai suami isteri hari ini.

“Jujurnya, saya dan Sheryl merancang ke arah perkahwinan apabila hubungan cinta makin mekar sejak dua tahun lalu.
“Tanggungjawab sebagai suami itu sudah sedia untuk saya pikul,” katanya yang dalam perancangan mengeluarkan single duet bersama isterinya tidak lama lagi.
Terdahulu, juara program realiti Big Stage 2020 dan Sheryl yang juga penyanyi sama-sama mengambil pendekatan untuk tidak berahsia mengenai percintaan mereka sejak 2019.
Sebelum ini Azzam dan Sheryl mengikat tali pertunangan pada 30 September lalu. Istimewanya tarikh pertunangan mereka sama tarikh dengan ulang tahun kelahiran Sheryl ke-24.- K! ONLINE


Suri rumah maut kemalangan di LPT2
Oleh NOOR HAYATI MAMAT

1 Januari 2022, 6:24 pm
HULU TERENGGANU – Hasrat seorang suri rumah menziarah rumah saudara di Cheneh, Kemaman tidak kesampaian selepas dia maut dalam kemalangan di Kilometer 392.2 Lebuh Raya Pantai Timur(LPT 2) berhampiran Bukit Besi di sini semalam.
Dalam kejadian pukul 11.30 pagi itu, mangsa, Norbibi Arisya Ab. Latif, 26, meninggal dunia akibat kecederaan parah di bahagian kepala dan beberapa anggota badan.
Ketua Polis Daerah Hulu Terengganu, Deputi Superitendan Mohd. Adli Mat Daud berkata, suami, Nasir Mamat, 32, yang juga pemandu Pejabat Perhutanan Kuala Terengganu patah bahu kiri manakala dua anak saudara mereka berusia empat dan lapan tahun pula cedera ringan.
Beliau berkata, sewaktu kejadian mereka dalam perjalanan ke rumah saudara di dari rumah mereka di Batu Rakit, Kuala Nerus.
“Sewaktu tiba di lokasi kejadian, kereta Honda Jazz dinaiki mereka dikatakan terlanggar lopak air sebelum terbabas lalu merempuh pembahagi jalan,” katanya di sini hari ini.
Mohd. Adli berkata, mayat Norbibi Arisya telah dihantar ke Unit Forensik Hospital Hulu Terengganu untuk bedah siasat.

Tambah beliau, suami dan dua anak saudara mangsa yang cedera pula dikejarkan ke unit kecemasan hospital sama untuk menerima rawatan. – K! ONLINE


Amaran ribut petir di Labuan, Sabah dan Sarawak
Oleh ZULKIFLI MANZOR

1 Januari 2022, 6:07 pm
PETALING JAYA – Ribut petir, hujan lebat dan angin kencang dijangka berlaku di Labuan dan beberapa kawasan di Sarawak serta Sabah malam ini.
Jabatan Meteorologi Malaysia (MetMalaysia) berkata, kawasan terlibat di Sarawak adalah Kuching (Bau), Serian, Samarahan, Bintulu serta Miri (Subis, Beluru dan Marudi).
“Sabah di Pedalaman, Pantai Barat (Papar, Putatan, Penampang dan Kota Kinabalu), Tawau (Lahad Datu) dan Sandakan (Tongod dan Kinabatangan),” kata MetMalaysia dalam satu kenyataan petang ini.
Menurut MetMalaysia amaran itu dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” kata MetMalaysia. – K! ONLINE


Duda ditahan rogol OKU lembam hingga hamil
Oleh ROHANA MOHD. NAWI

1 Januari 2022, 5:28 pm
KOTA BHARU – Seorang duda ditahan selepas disyaki merogol anak rakannya sendiri yang merupakan orang kelainan upaya (OKU) lembam sehingga wanita itu hamil sembilan minggu.
Ketua Polis Daerah Kota Bharu, Asisten Komisioner Abdul Rahim Daud berkata, siasatan awal mendapati, suspek yang berusia 51 tahun dipercayai merogol mangsa semasa menumpang di rumah keluarganya di sini pada bulan Mei hingga Disember lalu.
Menurutnya, bapa saudara mangsa curiga melihat perubahan fizikal wanita OKU berusia 23 tahun itu semasa mengambilnya di rumah kira-kira pukul 8.45 malam, Isnin lalu.
“Selepas itu, bapa saudaranya telah membawa mangsa membuat pemeriksaan kesihatan di Hospital Selayang, Selangor sebelum dia disahkan mengandung sembilan minggu.
“Bapa saudara mangsa terus membuat laporan polis. Berdasarkan laporan itu, polis terus menahan suspek yang bekerja sebagai pemandu lori itu di rumah mangsa pada Rabu lalu,” katanya.
Menurut Abdul Rahim, siasatan awal mendapati, mangsa dipercayai telah dirogol beberapa kali oleh suspek sepanjang lelaki itu menumpang di rumah keluarganya.

Ujarnya, berdasarkan pemeriksaan, suspek mempunyai lapan rekod jenayah lampau berkait kes jenayah dan dadah selain ujian saringan air kencing mendapati suspek positif dadah jenis methamphetamine.- K! ONLINE.


Long Tiger, 3 lelaki disambung reman dua hari lagi
Oleh MOHD SHARKAWI LONDING

1 Januari 2022, 5:59 pm
JOHOR BAHRU – Tahanan reman ke atas Long Tiger atau nama sebenarnya, Abdul Hamim Ab. Hamid dan tiga lagi rakannya yang berakhir hari ini disambung dua hari lagi.
Ketua Polis Johor, Datuk Ayob Khan Mydin Pitchay berkata, tempoh tahanan itu disambung bermula esok hingga 3 Januari.
Jelasnya, tempoh itu bagi membolehkan kertas siasatan dilengkapkan ke atas lelaki berketurunan Rohingya yang berusia 32 tahun serta rakannya yang berusia 36, 38 dan 46 tahun.
Katanya, mereka disiasat di bawah Seksyen 223/224 Kanun Keseksaan, manakala tiga lagi individu terbabit disiasat di bawah Seksyen 216 kanun sama.
Terdahulu, pada 29 Disember lalu, keempat-empat mereka termasuk lelaki yang berperwatakan perempuan yang dicekup bersama-sama Long Tiger di Sungai Petani serta di Yong Peng, Batu Pahat, direman selama empat hari sehingga 1 Januari.
Pada 28 Disember lalu, penjenayah paling dikehendaki dalam buruan polis itu ditangkap ketika sedang bersembunyi di sebuah rumah di Sungai Petani.

Semasa tangkapan pada pukul 3.15 petang oleh polis Bukit Aman itu, Long Tiger mengalami beberapa kecederaan selepas tergelincir dari bumbung rumah ketika cuba melarikan diri sebaik menyedari kehadiran pihak berkuasa.
Long Tiger bertindak meloloskan diri dari lokap Mahkamah Majistret Tangkak melalui pintu hadapan pada 15 Disember lalu ketika sedang menunggu proses perbicaraan di bawah Seksyen 388 kerana pemerasan.
Dia juga masih mempunyai status perbicaraan di bawah Seksyen 506 kerana mengugut dan mengurung bekas pekerjanya serta kesalahan rogol di bawah Seksyen 376 di Mahkamah Sesyen Muar.
Baru-baru ini, polis menahan sepasang suami isteri warga tempatan yang berusia 41 dan 43 tahun disyaki rakan subahat kepada Long Tiger di Balai Polis Bukit Gambir, kira-kira 12.30 tengah malam.
Dua daripada empat anggota polis yang ditahan sebelum ini terlibat secara langsung dengan aspek kecuaian sehingga Long Tiger meloloskan diri, kini ditahan kerja sehingga habis proses rayuan sebelum tindakan selanjutnya diambil.-K! ONLINE


Banjir : 17 daerah di 6 negeri masih terjejas
Oleh EDDY AQMAL MOHAMED HAMIDI

1 Januari 2022, 5:36 pm
PUTRAJAYA – Sebanyak 17 daerah di enam negeri iaitu Kelantan, Terengganu, Pahang, Johor, Negeri Sembilan dan Sabah dikesan masih terjejas akibat bencana banjir yang melanda dengan melibatkan seramai 4,635 mangsa.
Sekretariat Jawatankuasa Pengurusan Bencana Pusat, Agensi Pengurusan Bencana Negara (Nadma) berkata, kesemua mangsa yang terdiri daripada 1,394 ketua isi rumah (KIR) itu kini direkodkan sedang berlindung di 71 pusat perlindungan sementara (PPS).
“Sebanyak 786 PPS telah ditutup dan 114,826 mangsa daripada 31,852 KIR sudah pulang ke rumah masing-masing sekali gus menjadikan jumlah kumulatif mangsa terkesan bencana banjir di seluruh negara seramai 119,639 orang daripada 33,326 KIR.
“Sehingga pukul 2 petang tadi, seramai 12,090 anggota agensi responder dengan 2,231 gabungan aset pelbagai agensi terlibat dalam operasi banjir di seluruh negara,” katanya menerusi satu kenyataan hari ini.
Kenyataan itu berkata, Jabatan Kebajikan Masyarakat (JKM) telah menyediakan sebanyak 478,556 pek makanan untuk diedarkan yang disediakan tiga kali sehari termasuk keperluan asas kepada mangsa-mangsa terkesan banjir.
“Suruhanjaya Komunikasi dan Multimedia Malaysia (SKMM) sehingga pukul 10 pagi tadi telah memaklumkan bahawa sebanyak 1,007 daripada 1,039 infrastruktur komunikasi dibaik pulih bersamaan 96 peratus daripada jumlah keseluruhan lokasi terjejas.

“Baki 32 lokasi struktur komunikasi masih dalam proses baik pulih menerusi data terkumpul bermula 19 Disember lalu melibatkan infrastruktur komunikasi terjejas dibaik pulih sepenuhnya di Kuala Lumpur, Putrajaya, Port Dickson, Rembau, Seremban, Pekan, Raub, Kuala Langat, Kuala Selangor dan Gombak,” ujar kenyataan itu.
Tambahnya, laporan kejadian tanah runtuh oleh Jabatan Mineral dan Geosains (JMG) pula menunjukkan terdapat pertambahan tujuh kejadian melibatkan Selangor (enam) dan Negeri Sembilan (satu) menjadikan jumlah keseluruhan sebanyak 140 kejadian di seluruh negara.
“JMG turut memaklumkan kejadian tanah runtuh di kawasan seliaan masing-masing kepada semua pihak berkuasa tempatan (PBT) untuk mengemukakan laporan kepada JMG negeri bagi inventori tanah runtuh sepanjang Monson Timur Laut (MTL) 2021/2022.
“Jabatan Kerja Raya (JKR) juga melaporkan terdapat kejadian bencana di 53 lokasi merangkumi banjir (empat), cerun runtuh (37), masing-masing satu kes melibatkan jalan runtuh, jalan mendap dan jambatan rosak atau runtuh,” jelasnya.
Tambah kenyataan itu, Kementerian Perumahan dan Kerajaan Tempatan setakat 30 Disember lalu melaporkan bahawa sebanyak 85 peratus kerja pembersihan kawasan terjejas banjir di Pahang, Melaka Negeri Sembilan, Kuala Lumpur dan Selangor telah selesai dilakukan.
“Sebanyak 2,269 tan sisa dianggarkan di tapak transit manakala di tapak pelupusan lain sebanyak 4,142 tan dan kerja-kerja pembersihan sisa sampah itu melibatkan seramai 2,286 pekerja dengan melibatkan 908 jentera,” katanya.- K! ONLINE


Pakar dakwa makhluk asing guna asteroid jajah Bumi
Oleh KOSMO!

1 Januari 2022, 5:36 pm
WASHINGTON – Seorang pakar mengeluarkan satu teori yang menyatakan bahawa makhluk asing berkemungkinan menyerang Bumi dan memusnahkan semua sumber di planet ini menggunakan asteroid sebagai senjata, lapor akhbar The Sun kelmarin.
Seorang profesor dari Kolej Tentera Udara dan Kakitangan Amerika Syarikat (AS), Paul Springer berkata, makhluk asing mungkin akan menghantar ‘senjata’ ke Bumi bagi menguasai planet ini.
“Makhluk asing mungkin merupakan sejenis nomad dan mencari planet baharu menggunakan senjata.
“Ia akan menghapuskan senjata nuklear di Bumi menggunakan laser atau objek angkasa lepas seperti asteroid yang dihalakan ke sasaran,” katanya.
Tambah Springer, sekiranya makhluk asing benar-benar menceroboh, beliau percaya ia akan menakluki Bumi sama seperti orang Eropah menjajah benua Amerika 300 tahun lalu dengan meninggalkan sumber yang tandus selain menghapuskan penduduk asal.
“Anda perlu menganggap mana-mana tamadun bertindak mengikut apa yang dilihat sebagai kepentingan terbaiknya sendiri. Makhluk asing masih belum muncul kerana ia sedang menambah baik keadaannya,” katanya. – AGENSI


‘Kereta Spider-Man’ panjat dinding bangunan
Oleh KOSMO!

1 Januari 2022, 6:00 pm
SANTO DOMINGO, REPUBLIK DOMINIKA – Sebilangan pengguna aplikasi pemetaan Google Maps terperanjat setelah mengesan sebuah ‘kereta Spider-Man’ sedang melekat pada bangunan di Republik Dominika, lapor akhbar Daily Star.
Trak pikap itu didapati tergantung pada dinding sebuah bangunan yang dilihat seakan-akan watak adiwira komik Marvel, Spider-Man.
Kisah yang dimuat naik di laman perkongsian Reddit oleh pengguna bernama @r/googlemapsshenanigans itu mendapat lebih 400 undian positif dengan beberapa ulasan meminta lokasi kejadian dikongsikan supaya mereka boleh melihat sendiri trak itu.
Dalam pada itu, syarikat Santo Domingo Motors baru-baru ini mendapat perhatian ramai pengguna internet yang berminat dengan kereta gaya Spider-Man keluaran mereka, yang merupakan sebuah trak pikap berwarna merah.
Kereta terpakai itu telah dikeluarkan pada 1920, namun penambahan cat mewakili kostum Spider-Man baru-baru ini telah menarik perhatian pengguna di laman Reddit. – Agensi


PM tidak terkesan dengan kritikan isu i-Citra
Oleh KOSMO!

1 Januari 2022, 4:44 pm
TEMERLOH – Perdana Menteri, Datuk Seri Ismail Sabri Yaakob mengakui beliau langsung tidak terkesan dengan kritikan dan hinaan terhadapnya dalam isu pengeluaran wang melalui Kumpulan Wang Simpanan Pekerja (KWSP) i-Citra yang dibuat di media sosial.
Tegas beliau, kritikan itu tidak menjejaskannya sebaliknya tumpuan lebih utama ketika ini adalah terus bekerja untuk menjaga kepentingan rakyat.
“Yang tidak berpuas hati akan terus tidak berpuas hati, yang memaki hamun akan terus membuat kerja mereka.
“Kerja saya menjaga kepentingan rakyat dan tugas orang untuk memaki dan menghina melalui media sosial (berhubung i-Citra) itu tugasnya.
“Saya tidak terkesan, yang hendak hentam terserah kepada mereka. Ia tidak menyekat saya untuk terus bertugas demi kepentingan rakyat,” katanya dalam sidang akhbar selepas menyempurnakan Misi Bantuan Keluarga Malaysia bagi mangsa banjir Parlimen Temerloh di Dewan Majlis Perbandaran Temerloh, Dataran Bahaman di Lanchang di sini hari ini.
Semalam, Ismail Sabri dilaporkan berkata, kerajaan sedar kehidupan mangsa-mangsa banjir beberapa bulan akan datang adalah amat mencabar dan memerlukan sokongan semua untuk bangkit semula membina kehidupan.

Ekoran itu, Perdana Menteri berkata, kerajaan komited untuk memastikan bantuan-bantuan yang bakal disalurkan ditambah baik supaya lebih menyeluruh dan dapat segera disampaikan kepada mereka memerlukan.
Jelasnya, keseluruhan pemberian tunai kepada mangsa banjir mencecah RM10,000 bagi setiap Ketua Isi Rumah (KIR) dan ia merupakan usaha kerajaan untuk mengurangkan bebanan rakyat tanpa perlu mengeluarkan wang KWSP.
Beliau yang juga Ahli Parlimen Bera berkata, dengan usaha tersebut, pencarum boleh mengekalkan simpanan mereka dan menikmati dividen tahunan sekitar lima peratus sekali gus boleh merancang masa depan selepas bersara. -K! ONLINE


Ajal pengurus stesen minyak sewaktu memukat ikan
Oleh NIK NUR IZZATUL HAZWANI NIK ADNAN

1 Januari 2022, 4:03 pm
KEMAMAN – Keghairahan tiga sahabat memukat ikan sewaktu musim tengkujuh bertukar tragedi apabila salah seorang daripada mereka maut akibat lemas di Ladang Rakyat Mak Lagam di sini hari ini.
Dalam kejadian kira-kira pukul 9.18 pagi itu, mangsa, Saiful Anuar Mustafa, 39, lemas selepas terjatuh dari pelampung yang dinaikinya.
Ketua Zon 2 Jabatan Bomba dan Penyelamat Terengganu, Azman Alias berkata, sewaktu kejadian, mereka sedang memukat ikan di kawasan ladang kelapa sawit yang dinaiki banjir terbabit.
“Mangsa (Saiful Anuar) kemudiannya didakwa kesejukan dan mahu naik tebing. Sewaktu menghampiri tebing, dua rakannya Hafizuddin Rawi, 27, dan Tuan Zamri Tuan Din, 24, perasan mangsa sudah tiada di atas pelampung dipercayai terjatuh.
“Mereka hanya sedar mangsa yang juga pengurus sebuah stesen minyak di Dungun telah dihanyutkan arus dalam sungai berhampiran,” ujarnya dalam kenyataan hari ini.
Tambah beliau, kedua-dua rakan mangsa segera berenang untuk menyelamatkan mangsa sebelum berjaya membawanya naik ke tebing.

“Mangsa yang kelihatan lemah telah dikejarkan ke Klinik Kesihatan Cheneh dekat sini, bagaimanapun dia disahkan telah meninggal dunia oleh pegawai perubatan,” katanya. – K! ONLINE


Banjir : Paras sungai berada pada tahap bahaya
Oleh DIYANATUL ATIQAH ZAKARYA

1 Januari 2022, 5:12 pm
ALOR GAJAH – Paras sungai di daerah ini berada pada tahap bahaya dengan lebih 500 mangsa dipindahkan ke pusat pemindahan sementara (PPS), sejak awal pagi tadi.
Pengarah Angkatan Pertahanan Awam (APM) Melaka Lt. Kol (PA) Cuthbert John Martin Quadra berkata, sebanyak enam PPS dibuka sejak pukul 3.30 pagi tadi.
“Setakat pukul 4 petang tadi, seramai 507 mangsa daripada 134 buah keluarga di daerah Alor Gajah telah dipindahkan ke PPS susulan banjir kilat yang melanda awal pagi tadi.
“Sebanyak 10 buah kawasan penempatan di Alor Gajah dan satu di Melaka Tengah telah dinaiki air dengan lokasi pada paras kira-kira satu meter,” katanya.
Ujarnya, kawasan terjejas adalah Kampung Gadek Dalam, Taman Seri Bayu, Pengkalan, Kampung Panchor, Kampung Beringin, Kampung Sungai Siput, Lubok China, Kampung Jeram, Kampung Belimbing dan Kampung Pulau.
Di Melaka Tengah kawasan yang terjejas adalah di Kampung Lanjut Manis.

Dalam pada itu, pasukan polis negeri turut bersama-sama membantu dalam operasi penyelamatan mangsa banjir. – K! ONLINE.


PKOB siap siaga hadapi banjir di Kota Tinggi
Oleh MASTURAH SURADI

1 Januari 2022, 5:13 pm
KOTA TINGGI – Pusat Kawalan Operasi Bencana (PKOB) Daerah Kota Tinggi telah diaktifkan semalam sebagai persediaan menghadapi Monsun Timur Laut (MTL) berikutan amaran cuaca dikeluarkan Jabatan Metrologi Malaysia dan amaran banjir oleh Jabatan Pengairan dan Saliran (JPS).
Pegawai Daerah Kota Tinggi, Datin Paduka Hazlina Jalil berkata, pusat berkenaan akan sentiasa memantau keadaan paras air dan keadaan cuaca di daerah itu.
“Para petugas telah bersiap sedia dengan pelbagai aset untuk menghadapi banjir dan sentiasa membuat rondaan ke kawasan hotspot banjir.
“Pusat Pemindahan Banjir juga telah bersedia untuk dibuka sekiranya berlaku bencana banjir dan Jabatan Penerangan juga telah melaksanakan siar raya kepada penduduk daerah Kota Tinggi khususnya penduduk yang selalu terjejas,” katanya kepada pemberita di sini.
Jelasnya, penduduk di daerah Kota Tinggi terutama yang tinggal di kawasan berisiko banjir diminta untuk sentiasa bersiap sedia dan berwaspada terhadap kemungkinan berlakunya banjir di kawasan masing-masing.
Sementara itu, Ketua Polis Daerah Kota Tinggi, Superintendan Hussin Zamora mengingatkan kepada masyarakat agar sentiasa berwaspada dengan keadaan semasa.

Orang ramai yang mahu menyalurkan maklumat serta bantuan, sila hubungi Bilik Gerakan Ibu Pejabat Polis Daerah Kota Tinggi di talian 07-883 7222. -K! ONLINE


Warga emas maut tergelincir dalam banjir
Oleh NOR AINNA HAMZAH

1 Januari 2022, 5:07 pm
TAMPIN – Seorang warga emas maut selepas tergelincir ke dalam air banjir di kebunnya ketika cuba meleraikan tali ikatan haiwan ternakannya di Felda Sungai Kelamah di sini pagi tadi.
Isteri mangsa, Hashimah Ali, 62, berkata, ketika kejadian kira-kira pukul 7.30 pagi, mereka terkejut apabila air naik lebih satu meter di kawasan kebun getah yang menjadi kawasan penternakan lembunya.
Menurutnya, arwah suaminya, Rosli Roslan, 65, sedang cuba membuka tali berkenaan namun tergelincir ke dalam limpahan air.
“Saya terus berlari ke arah suami dan menariknya ke tebing. Saya tak fikir keadaan air dah tinggi, saya cuma fikir keselamatan suami dengan memberikan bantuan pernafasan, bertakbir dan mengucapkan kalimah syahadah supaya didengarinya.
“Suami tidak memberikan sebarang maklum balas memaksa saya menghubungi rakan sekampung bagi meminta bantuan. Bila mereka sampai, suami seakan sudah meninggal dunia dan membaringkannya di atas penutup tangki,” katanya ketika ditemui di Jabatan Forensik Hospital Tampin, di sini tadi.
Jelasnya, sepanjang dua tahun menetap di situ, tidak pernah berlaku kejadian banjir seburuk itu.

“Saya redha dengan kejadian ini. Allah permudahkanlah semua urusan arwah suami saya. Malah benar kata-katanya, dia akan pergi dulu (meninggal dunia) sebelum saya. Dia tinggalkan pesanan jangan takut selepas ketiadaan dia nanti,” ujar pesara guru tadika Jabatan Kemajuan Masyarakat (Kemas) Kem Syed Sirajuddin, Gemas itu.
Sementara itu, Ketua Polis Daerah Tampin, Superintenden Anuwal Ab Wahab mengesahkan kejadian berkenaan dan mangsa sudah dihantar ke Hospital Tampin bagi proses bedah siasat. -K! ONLINE


Nabil Mahir ‘booked’ satu pawagam untuk keluarga
Oleh MOHAMMAD SHAHEMY AZMI

1 Januari 2022, 4:00 pm
PETALING JAYA – Demi faktor keselamatan selain ingin mendapatkan ketenangan menonton filem baharu Spider-Man: No Way Home, pengacara terkenal Nabil Mahir sanggup menempah keseluruhan panggung wayang supaya dia boleh menikmati filem tersebut dengan selesa bersama ahli keluarganya.
Menerusi satu hantaran yang dimuat naik dalam Instagram miliknya, Nabil yang juga suami kepada penyanyi dan juga pelakon, Ayda Jebat memberitahu, dia berbuat demikian (menempah keseluruhan panggung wayang) untuk keluarganya sahaja supaya dia boleh menikmati filem kegemarannya itu dengan selesa dan tenang.
“Lama tak pergi panggung wayang. Saya tidak mahu melepaskan peluang menonton Spiderman, jadi jalan penyelesaiannya, saya tempah keseluruhan panggung wayang untuk sekeluarga supaya boleh menontonnya dengan tenang dan gembira,” katanya.
Ujar lelaki berusia 34 tahun itu lagi, dia juga menempah sebuah bilik hotel berdekatan agar keluarganya boleh menunaikan solat seusai menonton filem tersebut.
“Saya juga tempah bilik hotel supaya keluarga saya dapat menunaikan solat.
“Rasanya saya sudah ada ciri bapa-bapa kot. Tetapi saya lebih rela ambil langkah berjaga-jaga untuk pastikan ahli keluarga saya selamat. Ana Nayla (anaknya) tinggal di rumah,” katanya.

Dalam pada itu, Nabil turut memberitahu bahawa dia terpaksa meninggalkan seketika media soal selama beberapa hari kerana tidak mahu mengetahui jalan cerita filem Spider-Man: No Way Home yang banyak bertebaran dalam media sosial.
“Salah satu sebab saya menjauhkan diri daripada media sosial kerana untuk mengelak daripada ‘spoiler’ filem Spiderman.
“Tapi sebenarnya bagus juga sebab saya PSM (puasa sosial media) seketika. Pada yang tahu, saya adalah peminat tegar Spiderman dan saya suka menonton filem di panggung wayang!” jelasnya.
Sekadar info, sehingga 27 Disember lalu, Spider-Man: No Way Home merekodkan satu lagi kejayaan apabila menjadi filem pertama era pandemik yang berjaya meraih kutipan lebih AS$ 1 billion dolar (RM4.18 bilion). – K! ONLINE


‘Tidak perlu pertikai tindakan polis banteras judi’
Oleh HARRITH HISHAM

1 Januari 2022, 5:26 pm
PETALING JAYA – Polis Diraja Malaysia (PDRM) komited dalam menangani kemelut judi ‘online’ (dalam talian) serta memandang berat kenyataan yang mempertikaikan keberkesanan tindakan pihak polis dalam membanteras gejala tersebut.
Pengarah Jabatan Siasatan Jenayah (JSJ) Bukit Aman, Datuk Sri Abd. Jalil Hassan berkata, ini dibuktikan apabila Kontinjen Kuala Lumpur telah berjaya merampas wang tunai berjumlah RM1,128,544 menerusi 1,528 serbuan yang dijalankan sepanjang tahun 2021.
“Bagi tempoh tersebut, seramai 2,933 orang telah ditangkap dibawah akta kesalahan berkaitan judi dalam talian, ‘calling centre’, judi loteri haram tanpa lesen, judi ‘bookie’ dan judi di tempat bebas.
“Secara keseluruhannya, kejayaan tangkapan ini menunjukkan peningkatan sebanyak 882 orang bersamaan dengan 43 peratus jika dibandingkan dengan tahun 2020,” katanya melalui satu kenyataan hari ini.
Bagaimanapun, katanya, jumlah individu yang dikenakan tindakan dibawah Akta Pencegahan Jenayah 1959 (POCA) pada tahun ini menunjukkan penurunan mendadak apabila seramai 20 orang diambil tindakan berbanding 162 orang pada tahun sebelumnya.
Jelasnya lagi, PDRM mengambil maklum akan segala pandangan yang disuarakan oleh pelbagai pihak dan akan melipatgandakan lagi usaha untuk memastikan kemelut judi ini dapat dibendung dengan berkesan.

“Usaha akan dipertingkat melalui kerjasama dengan pihak berkuasa tempatan (PBT), Tenaga Nasional Berhad (TNB), Suruhanjaya Komunikasi dan Multimedia (SKMM) serta Jabatan Agama Islam dan pertubuhan bukan kerajaan (NGO),” ujarnya. – K!ONLINE


PBT saman kereta mangsa banjir parkir di hadapan bengkel
Oleh KOSMO!

1 Januari 2022, 4:24 pm
PETALING JAYA – Malang berganda buat mangsa banjir apabila kereta mereka bukan sahaja rosak ditenggelami air dan lumpur, malah turut dikompaun pihak berkuasa tempatan (PBT) kerana diparkir di hadapan sebuah bengkel.
Difahamkan kejadian malang itu berlaku di sebuah kawasan di Sepang dan ia telah dikongsi oleh seorang pengguna laman Twitter dikenali sebagai @myjoe_ pagi tadi.
“Kereta kene banjir park depan bengkel elok-elok pun kene saman. Punyalah tak beragak,” ciapnya.
Tangkap layar perkongsian dilaman Twitter.
Pada masa sama @myjoe_ turut berkongsi gambar yang tertera kompaun yang dikeluarkan pihak PBT ke atas beberapa kenderaan di sekitar kawasan bengkel terbabit.
Susulan perkongsian itu, rata-rata netizen mengecam tindakan yang telah diambil pihak PBT terbabit yang seolah-olah tidak prihatin dengan nasib yang menimpa mangsa banjir.
“Pihak PBT pun agak-agaklah dah la kereta tu rosak, mereka pula tengah kesempitan wang nak baiki kereta, ini tambah pula kompaun. Memang tidak berhati perut,” ciap @MatNor pula.

“Yang tukang tulis saman ni yang paling tiada hati perut. Aku rasa boleh nampak kot minggu ni punya kereta rata-rata kereta mangsa banjir,” ciap @az_zahar. -K! ONLINE


Wani Kayrie ‘angkat’ Mercedes-Benz berharga RM192,000
Oleh MOHAMMAD SHAHEMY AZMI

1 Januari 2022, 5:15 pm
PETALING JAYA – Penyanyi dan juga pelakon Wani Kayrie gembira dan bersyukur apabila akhirnya mampu membeli sebuah kereta idaman iaitu Mercedes-Benz CLA180 bernilai RM192,000 menggunakan hasil titik peluhnya sebagai anak seni.
Wani atau nama lengkapnya Syazwani Syafirah Abdullah ketika dihubungi Kosmo! Online berkata, dia mengambil masa selama setahun untuk mengumpul wang supaya dia boleh memiliki kereta tersebut.
“Alhamdulillah akhirnya tercapai impian saya untuk memiliki kereta sendiri hasil titik peluh sebagai penyanyi dan juga pelakon.
“Saya pun sudah bekerja lama dalam industri dan tiba masanya untuk saya hadiahkan (self reward) sesuatu buat diri sendiri. Sejak tahun lalu, saya mula menabung dan memasang niat untuk membeli kereta,” katanya kepada Kosmo! Online.
Ketika ditanya tentang duit ‘muka’ yang perlu dibayar, penyanyi kelahiran Sabah itu berkata, dia mengeluarkan kos sebanyak RM30,000 sebagai pendahuluan untuk membeli kereta mewah tersebut.
Selepas mendapat kereta idamannya, penyanyi lagu Jangan Terlepas Pandang itu berharap supaya ‘hadiah’ tersebut menjadikan dirinya lebih kuat berusaha mencari rezeki dan memberi yang terbaik bukan sahaja untuk dirinya, bahkan juga keluarga.

“Untuk sasaran tahun 2022, insya-Allah saya mahu kembangkan perniagaan yang diusahakan di kampung (Sabah) dan tolong keluarga di sana.
“Terima kasih semua yang sentiasa menyokong dan mendoakan saya. Di sebalik kejayaan ini, terselit juga doa-doa daripada anda semua. Semoga yang baik-baik sahaja untuk kalian,” katanya. – K! ONLINE


Penumpang maut, pemandu parah kereta terbabas
Oleh NOR SHAFAWATI YUP

1 Januari 2022, 4:52 pm
PORT DICKSON – Seorang lelaki maut manakala seorang lagi cedera parah selepas sebuah kereta yang dinaiki mereka hilang kawalan lalu terbabas dan masuk ke dalam parit di kilometer 22.2 Lebuh Raya Seremban-Port Dickson pagi tadi.
Dalam kejadian kira-kira pukul 11.45 pagi itu, Muhammad Zulfikri Mohd. Zailani, 22, yang duduk di sebelah pemandu meninggal dunia di lokasi selepas mengalami kecederaan parah di kepala manakala pemandu, Muhammad Fawwaz’aqil Zailani, 25, patah tulang belakang.
Ketua Polis Daerah Port Dickson, Superintendan Aidi Sham Mohamed berkata, hasil siasatan awal mendapati kereta dinaiki kedua-dua mangsa dari arah Telok Kemang menghala Seremban.
“Sebaik tiba di lokasi kejadian, kereta tersebut dipercayai hilang kawalan dan terbabas masuk ke dalam parit menyebabkan seorang lelaki maut di lokasi kejadian.
“Pemandu pula mengalami cedera parah dan dikejarkan ke Hospital Port Dickson untuk rawatan susulan,” katanya dalam kenyataan hari ini.
Menurutnya, mangsa yang meninggal dunia beralamat di Kampung Sungai Raya, Batu 19, Cheras, Selangor manakala pemandu yang cedera parah beralamat di Taman Pelangi, Sentul, Kuala Lumpur.

Jelas beliau, kes disiasat dibawah Seksyen 41(1) Akta Pengangkutan Jalan (APJ) 1987. -K! ONLINE


Banjir: Semua PPS di Selangor ditutup seminit sebelum tahun baharu
Oleh ABDUL RAZAK IDRIS

1 Januari 2022, 3:35 pm
SHAH ALAM – Semua pusat pemindahan sementara (PPS) banjir di negeri ini ditutup sepenuhnya seminit sebelum menjelang tahun baharu malam tadi.
Menteri Besar Selangor, Datuk Seri Amirudin Shari berkata, penutupan PPS itu dilakukan pada pukul 11.59 malam dengan semua mangsa sudah dibenarkan pulang ke rumah masing-masing.
Amirudin turut menzahirkan penghargaan kepada petugas, sukarelawan, agensi kerajaan negeri Selangor dan Persekutuan, pihak berkuasa tempatan (PBT), badan bukan kerajaan (NGO) dan rakyat awam yang banyak membantu.
“Terima kasih atas budi dan jasa membantu mangsa banjir.
“Kita akan bangkit daripada episod duka ini untuk membangunkan semula negeri yang kita cintai,” katanya dalam hantaran di laman Facebook rasminya, hari ini.
Banjir yang melanda beberapa daerah di Selangor seperti Shah Alam, Klang, Hulu Langat sebelum ini telah mengakibatkan lebih 160 PPS dibuka membabitkan lebih 30,000 mangsa banjir kesemuanya. -K!ONLINE


‘Abang Raja’ tawar khidmat baiki motosikal percuma di Dengkil
Oleh KOSMO!

1 Januari 2022, 3:01 pm
PETALING JAYA – Prihatin dengan nasib yang menimpa mangsa banjir, seorang pengusaha bengkel motosikal menawarkan perkhidmatan membaik pulih kenderaan itu secara percuma.
Menerusi perkongsian di laman sosial, pengusaha bengkel motosikal di Dengkil itu telah turun padang di sekitar kawasan itu bagi memaklumkan perkhidmatan yang ditawarkannya.
Dikenali sebagai Raja, lelaki terbabit memaklumkan mangsa banjir yang mengalami kerosakan motosikal akibat banjir boleh membawa kenderaan masing-masing ke bengkelnya.
Menurut Raja, bengkelnya terletak berdekatan sebuah pejabat pos di Dengkil dan pihaknya akan membaiki motosikal yang rosak ditenggelami air secara percuma sehingga ia boleh dihidupkan semula.
Katanya, ia membuka tawaran membaik pulih itu kepada semua yang terjejas dengan banjir.
“Abang-abang semua yang mana motosikal tenggelam banjir, datang sahaja ke bengkel Raja di Dengkil di hadapan pejabat pos.

“Kita akan baiki, cuci, servis semua sampai motosikal itu ‘hidup’ balik. Kita buat secara percuma, semua orang boleh datang,” ujarnya.
Susulan perkongsian itu, rata-rata netizen memuji sikap lelaki tersebut yang sanggup menawarkan perkhidmatan percuma kepada mangsa banjir yang kini dalam kesusahan.
“Terima kasih bro, pelbagai cara kalau kita nak bantu orang lain, mungkin hari ini kita bantu orang, lain kali orang bantu kita balik,” kata Muslim Mohd.
Turut meninggalkan komen adalah seorang lagi pengguna dikenali sebagai Turbo Garage.
“Semoga bisnes tuan makin maju dan diberkati. Terima kasih kerana sudi membantu mangsa banjir di Dengkil,” ujarnya. -K! ONLINE


Kucing punca 100 kebakaran di Korea Selatan
Oleh KOSMO!

1 Januari 2022, 3:30 pm
SEOUL – Jabatan bomba di Seoul memberi amaran kepada semua pemilik kucing di Korea Selatan agar memantau kucing peliharaan mereka selepas lebih 100 kejadian kebakaran sejak tiga tahun lalu berpunca daripada haiwan tersebut, lapor stesen penyiaran CNN semalam.
Satu kenyataan dikeluarkan Jabatan Bomba dan Bencana Metropolitan Seoul pada Khamis lalu memaklumkan bahawa kucing telah menyebabkan sejumlah 107 buah rumah terbakar antara Januari 2019 dan November tahun lalu.
Menurut jabatan itu, kucing-kucing tersebut dipercayai mencetuskan kebakaran dengan menghidupkan dapur elektrik.
Haiwan itu boleh menghidupkan dapur elektrik dengan melompat pada butang sensitif sentuhan, seterusnya menyebabkan kebakaran apabila peralatan itu menjadi terlalu panas.
“Kebakaran berkaitan kucing terus berlaku baru-baru ini.
“Justeru, kami menasihatkan isi rumah yang mempunyai haiwan peliharaan supaya memberi perhatian lebih kerana api boleh merebak dengan pantas apabila tiada sesiapa di rumah,” kata seorang pegawai jabatan tersebut, Chung Gyo-chul.

Selain itu, jabatan itu turut menasihatkan pemilik kucing untuk mengeluarkan objek mudah terbakar seperti tuala kertas dari dapur.
Ia turut mencadangkan penggunaan fungsi kunci automatik pada dapur elektrik untuk mengelakkan risiko kebakaran. – AGENSI


Wang ihsan paling cepat dalam sejarah – PM
Oleh KOSMO!

1 Januari 2022, 3:13 pm
TEMERLOH – Penyaluran bantuan melalui wang ihsan kepada mangsa banjir kali ini dilihat paling cepat dilakukan iaitu selepas 10 hari kejadian banjir.
Perdana Menteri, Datuk Seri Ismail Sabri Yaakob berkata, pengagihannya berbeza berbanding sebelum ini yang mengambil tempoh masa antara tiga hingga enam bulan selepas musibah berkenaan.
Katanya, rakyat memerlukan bantuan segera untuk memulihkan kehidupan mereka dan pihaknya sudah mengarahkan agar bantuan segera disalurkan kepada mangsa dan tidak perlu mengambil masa yang lama.
“Jadi kali ini, saya dimaklumkan oleh Ketua Setiausaha Negara (KSN), Tan Sri Mohd. Zuki Ali bahawa penyaluran bantuan (wang ihsan) kali ini paling cepat dalam sejarah.
“Saya difahamkan, semua negeri terlibat banjir telah mula membuat pembayaran. Negeri Melaka misalnya telah habis. Pahang dan Selangor memerlukan masa kerana jumlah mangsa terlibat lebih ramai,” katanya ketika berucap.
Terdahulu, beliau hadir pada Misi Bantuan Keluarga Malaysia bagi Parlimen Temerloh di Dewan Majlis Perbandaran Temerloh, Dataran Bahaman di Lanchang di sini hari ini.

Jelas beliau, adalah menjadi tanggungjawab kerajaan membantu mengurangkan beban rakyat yang terkesan ekoran musibah banjir kali ini.
“Semalam saya umumkan kerajaan menyediakan bantuan tunai sehingga RM10,000 bagi setiap ketua isi rumah manakala bagi mereka yang mengalami kemusnahan rumah secara total, jumlah bantuan jauh lebih tinggi dan boleh mencecah RM61,000,” katanya.
Sementara itu, Menteri Besar Pahang, Datuk Seri Wan Rosdy Wan Ismail berkata, kerajaan negeri menerima bantuan wang ihsan sebanyak RM20.65 juta pada 24 Disember lalu.
“Sehingga 31 Disember lalu, kita telah mengagihkan RM7.813 juta kepada 5,159 ketua isi rumah (KIR) meliputi hampir 40 peratus daripada lebih 18,000 ketua keluarga yang berdaftar di Pusat Pemindahan Sementara (PPS),” ujarnya. -K! ONLINE


Banjir: 386 lagi mangsa di Johor dipindahkan
Oleh MOHD SHARKAWI LONDING

1 Januari 2022, 3:50 pm
JOHOR BAHRU – Seramai 386 lagi penduduk dipindahkan ke pusat pemindahan sementara (PPS) di negeri ini apabila rumah mereka ditenggelami banjir setakat pukul 2 petang ini.
Angka itu menjadikan keseluruhan 842 mangsa daripada 242 keluarga berlindung di 12 PPS yang dibuka di Segamat sejak pukul 8.30 malam tadi.
Empat PPS terbaharu adalah di Sekolah Kebangsaan (SK) Batu Anam yang menempatkan 220 mangsa dan Sekolah Rendah Jenis Kebangsaan (C) Tah Kang Gemas Baru dengan 134 mangsa.
Seramai 17 lagi mangsa ditempatkan di PPS Balai Raya Kampung Awat Batu Anam dan tujuh lagi di PPS Balai Raya Taman Bukit Lentang Gemas Baru.
Lapan lagi mangsa diarah berpindah ke SRJK (C) Ai Chun menjadikan keseluruhan di PPS itu seramai 168 orang, manakala PPS lain yang dibuka lebih awal di daerah itu mencatatkan jumlah mangsa yang sama.
PPS SK Kampung Tenang di Labis kekal menjadi lokasi yang tertinggi menempatkan 233 mangsa daripada 73 keluarga di kampung terbabit. -K! ONLINE


Positif Covid-19, Intan Ladyana sudah pulang ke rumah
Oleh HARYATI KARIM

1 Januari 2022, 3:25 pm
PETALING JAYA – Selepas lapan hari menjalani rawatan dan kuarantin akibat dijangkiti Covid-19 di Hospital Sungai Buloh, pelakon Intan Ladyana akhirnya dibenarkan pulang ke rumah.
Intan yang kini sedang hamil bersyukur kerana kesihatannya kembali pulih, namun masih perlu berehat selama beberapa hari sebelum kembali menjalani kehidupan seperti normal.
“Assalamualaikum. Alhamdulillah, saya kini berada di rumah. Sambung berehat untuk beberapa hari lagi.
“Saya ingin mengucapkan terima kasih atas doa dan ucapan cepat sembuh. Saya memohon maaf kerana tidak dapat membalas mesej kepada setiap seorang secara individu.
“Saya mahu mengambil peluang ini untuk mengucapkan selamat tahun baru. Semoga kita semua diberi kesihatan yang baik, kebahagiaan hidup dan jauh daripada segala malapetaka dan bencana. Amin,” tulis aktres filem Adnan Sempit itu dengan berkongsi sekeping gambar bersama suaminya, Harris Alif dalam Instagramnya sebentar tadi.
Selain Intan, 40, suaminya, pelakon dan pengacara Harris Alif, 23, turut positif virus berkenaan, bagaimanapun dia hanya menjalani kuarantin kendiri di rumah.

Terdahulu, Intan terpaksa dikejarkan ke Hospital Sungai Buloh dengan menaiki ambulans pada 22 Disember lalu kerana keadaannya yang sarat hamil anak sulung.
Intan dan Harris yang memiliki perbezaan umur sebanyak 17 tahun mendirikan rumah tangga pada 5 Februari tahun lalu di Pejabat Agama Islam Wilayah Persekutuan (JAWI). – K! ONLINE


MOT sokong usaha pulihkan semula ekonomi selepas banjir
Oleh AHMAD SHAHERMAN SHAMSURI

1 Januari 2022, 2:55 pm
PETALING JAYA – Kementerian Pengangkutan (MOT) menyambut baik usaha yang dilakukan kerajaan memulihkan semula ekonomi dengan menyediakan beberapa bantuan kepada mangsa banjir seperti yang diumumkan semalam.
Menterinya, Datuk Seri Wee Ka Siong berkata, usaha tersebut dilihat dapat membantu mangsa banjir untuk kembali bangkit meneruskan kehidupan selepas kediaman dan harta benda musnah.
“Saya menyambut baik pengumuman Perdana Menteri (Datuk Seri Ismail Sabri Yaakob) mengenai Bantuan Wang Ihsan (BWI) untuk mangsa bencana banjir yang telah dinaikkan dari RM500 kepada RM1,000 setiap Ketua Isi Rumah.
“Begitu juga dengan baucar tunai sebanyak RM500 bagi pembelian barangan elektrik, baucar tunai sebanyak RM1,000 bagi tujuan pembaikan atau pembelian semua kenderaan yang terkesan termasuk lori, kereta, motosikal dan lain-lain,” katanya dalam satu kenyataan di sini hari ini.
Menurutnya, beberapa bantuan lain seperti yang diumumkan Perdana Menteri semalam juga adalah untuk memastikan mangsa banjir terus diberi pembelaan.
Tambah beliau, sebanyak 21 agensi bawah MOT turut menyelaraskan pasukan sukarelawan untuk membantu mangsa banjir termasuk kakitangan yang terjejas.

Pada masa sama, beliau memaklumkan meskipun bencana banjir belum reda, MOT komited dalam memastikan sektor logistik dan pengangkutan terus mantap dan berkembang.
“Ini dibuktikan oleh Pelabuhan Klang dan Pelabuhan Tanjung Pelepas apabila berjaya memecahkan rekod dalam pengendalian kontena sejak pengoperasian kedua-dua pelabuhan ini.
“MOT bersama semua agensi dibawahnya akan bersungguh-sungguh melakar banyak lagi kejayaan demi manfaat rakyat dan negara. -K! ONLINE


Peniaga ditahan bantu siasatan dera isteri dan 9 anak
Oleh SAFINA RAMLI

1 Januari 2022, 3:29 pm
GEORGE TOWN – Seorang peniaga lelaki berusia 41 tahun ditahan di sebuah lokasi di negeri ini semalam bagi membantu siasatan berhubung dakwaan penderaan ke atas isteri dan sembilan anaknya di daerah Timur Laut, di sini.
Ketua Jabatan Siasatan Jenayah Pulau Pinang, Senior Asisten Komisioner Rahimi Mohd. Ra’ais berkata, suspek ditahan selepas pihak polis menerima laporan daripada isterinya yang merupakan warga asing.
“Isteri (suspek) berusia 31 tahun mendakwa dia bersama sembilan anak-anak mereka berusia setahun hingga 13 tahun telah menjadi mangsa dera lelaki tersebut.
“Susulan laporan itu, polis menahan suspek bagi membantu siasatan dan dia direman bermula hari ini sehingga 6 Januari ini,” katanya pada sidang akhbar di Ibu Pejabat Polis Kontinjen (IPK) Pulau Pinang di sini hari ini.
Menurut beliau, pihaknya sedang mengenal pasti jumlah sebenar anak pasangan itu yang didera.
“Bagaimanapun, kita tidak menolak kemungkinan lebih daripada seorang yang cedera dan kita juga sedang menunggu laporan perubatan wanita tersebut bagi mengesahkan sama ada dia turut didera oleh suspek,” ujarnya.

Terdahulu, tular di media sosial mengenai kisah seorang wanita bersama sembilan anaknya yang diselamatkan oleh beberapa individu dengan bantuan pertubuhan bukan kerajaan (NGO) di Pulau Pinang yang disyaki menjadi mangsa penderaan fizikal dan mental oleh suaminya.
Turut tular di laman Facebook adalah gambar-gambar kecederaan dipercayai akibat didera oleh suspek pada badan anak-anak pasangan itu. -K! ONLINE


Penjawat awam perlu ketepikan kepentingan peribadi
Oleh EDDY AQMAL MOHAMED HAMIDI

1 Januari 2022, 3:42 pm
PUTRAJAYA – Semua anggota perkhidmatan awam diseru untuk sentiasa bersikap proaktif dan responsif dalam memastikan penyampaian perkhidmatan terbaik terhadap keperluan semasa rakyat dan negara ini.
Ketua Setiausaha Negara (KSN), Tan Sri Mohd. Zuki Ali berkata, kerjasama kukuh, kesefahaman yang jitu dan sokongan rentas agensi dengan mengetepikan kepentingan individu serta ego adalah ramuan utama kejayaan dalam memastikan penyampaian perkhidmatan terbaik dapat diberikan.
“Episod suka dan duka sepanjang tahun 2021 memberikan satu pengajaran, pengalaman berharga dan peluang menilai kesiapsiagaan negara dalam merencana strategi untuk mengimbangi antara kepentingan nyawa serta kelangsungan hidup rakyat.
“Semua itu akan menjadi cerminan kepada keberkesanan dasar, kelancaran pelaksanaan operasi, kesefahaman dan kesatuan jiwa jentera kerajaan dalam menghadapi sebarang cabaran mendatang,” katanya menerusi ucapan amanat tahun baharu 2022, hari ini.
Beliau berkata, walaupun negara mungkin belum berjaya sepenuhnya dan tidak sempurna, namun anggota perkhidmatan awam diharapkan sentiasa teguh dalam menggalas amanah dan tanggungjawab demi negara.
Jelasnya, usaha memerangi penularan wabak Covid-19 yang berterusan sejak tahun 2020 sehingga proklamasi darurat terpaksa diisytiharkan dan Perintah Kawalan Pergerakan (PKP) dikuat kuasakan memberikan kesan ekonomi dan sosial yang sedikit sebanyak mengganggu perancangan dan pembangunan negara.

“Namun berkat kesepakatan dalam sinergi mantap untuk mengimbangi antara kepentingan nyawa serta kelangsungan hidup rakyat, Pelan Pemulihan Ekonomi komprehensif dan inklusif yang dilaksanakan merangkumi lapan pakej rangsangan berjumlah lebih RM530 bilion telah membantu kelangsungan perniagaan serta kesejahteraan rakyat.
“Begitu juga dengan pelaksanaan Program Imunisasi Covid-19 Kebangsaan dalam memastikan setiap rakyat mendapat akses kepada vaksinasi bagi usaha menjamin keselamatan diri rakyat daripada penularan berterusan wabak Covid-19 dalam negara,” ujar beliau. -K! ONLINE


Covid-19: rekod 3,386 kes baharu
Oleh SITI A'ISYAH SUKAIMI

1 Januari 2022, 3:16 pm
PUTRAJAYA – Sebanyak 3,386 kes baharu Covid-19 dilaporkan hari ini, menjadikan jumlah kumulatif sebanyak 2,761,472 kes.
Ketua Pengarah Kesihatan, Tan Sri Dr. Noor Hisham Abdullah berkata, maklumat terperinci akan dimuat naik ke laman CovidNow selepas tengah malam ini. -K!ONLINE


Banjir: Dua keluarga antara terjejas di Banting
Oleh ISKANDAR SHAH MOHAMED

2 Januari 2022, 10:10 pm
KUALA LANGAT -Hujan berterusan mengakibatkan dua keluarga antara penduduk Kampung Sungai Nangka, Banting terjejas akibat banjir malam ini.
Keadaan itu ekoran kediaman mereka dinaiki air setinggi 0.6 meter sejak petang tadi.
Pengarah Bomba Selangor, Norazam Khamis berkata, seramai tujuh anggota termasuk pegawai Balai Bomba dan Penyelamat (BBP) Banting bersama sebuah jentera serta bot dikejarkan ke lokasi kejadian selepas menerima panggilan kecemasan pukul 7.30 petang.
“Pemeriksaan lanjut mendapati paras air setinggi dua kaki (0.6 meter) dan menunjukkan trend peningkatan.
“Dua keluarga yang terjejas banjir sudah dipindahkan ke Dewan Orang Ramai Sri Langat,” katanya dalam kenyataan hari ini.
Tambah Norazam, pihaknya menasihatkan penduduk lain di kampung itu turut berpindah sebagai langkah berjaga-jaga.

“Kita masih menjalankan pemantauan secara berterusan di sekitar kampung tersebut,” katanya. -K!ONLINE


Hang Nadim moden tunjuk aksi
Oleh KOSMO!

2 Januari 2022, 9:53 pm
PETALING JAYA – Anak-anak ibarat kain putih yang mana kita sebagai ibu bapa yang selayaknya mencorakkannya samada cantik ataupun tidak.
Tidak kisah ke mana arah tuju anak kita nanti, namun tiada ibu bapa yang tidak mahu anaknya berjaya dan mengharumkan nama orang tuanya.
Satu klip video yang tular di media sosial hari ini menyaksikan seorang kanak-kanak lelaki berusia lingkungan lima tahun begitu mencuit hati.
Persembahan silat untuk pengantin yang biasanya dilakukan oleh golongan remaja mahupun dewasa telah diambil alih oleh kanak-kanak tersebut.
Tanpa gentar, begitulah semangat pahlawan Melayu dahulu kala ditunjukkan oleh adik kecil ini di pentas persilatan hanya berseorangan tanpa pasangan.
Rata-rata orang ramai memuji dan menyatakan keberanian dan susun atur gerak langkah yang kemas adalah dari didikan ibu bapa kanak-kanak terbabit.

“Bergaya adik ni, susun atur langkah silatnya begitu kemas, tahniah kepada orang tuanya.
“Aku berasa bangga ada generasi muda seperti adik ini menyambung legasi pahlawan Melayu yang terkenal dahulu,” jelas Adam Radzi.
“Siapa nak tengok Hang Nadim yang pintar dan pandai bersilat, inilah bayangannya. Alhamdulillah ada penyambung warisan Melayu.
“Paling bagus adik ni tak salam pun pengantin perempuan. Bagus didikan ibu ayahnya, tahniah,” jelas Che Pa Che Su. – K! ONLINE


172 kes varian baharu dikesan
Oleh SITI A'ISYAH SUKAIMI

2 Januari 2022, 8:05 pm
PUTRAJAYA – Sebanyak 172 kes baharu Variant of Concern (VOC) dilaporkan dari 25 Disember hingga hari ini melibatkan 170 kes baharu varian Delta (B.1.617.2) dan dua kes baharu varian Omicron (B.1.1.529).
Kesemua 172 kes tersebut dilaporkan di Kelantan (60), Perak (41), Pulau Pinang (34), Johor (13), Negeri Sembilan (6), Pahang (5), Melaka (5), Terengganu (3), Kedah (3) dan Sarawak (2).
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, The Tropical Infectious Diseases Research & Education Centre (TIDREC) mengenal pasti 107 kes varian Delta (B.1.617.2) manakala, Integrative Pharmacogenomics Institute (iPROMISE) dengan 40 kes varian Delta (B.1.617.2).
“Seterusnya, Universiti Kebangsaan Malaysia Medical Molecular Biology Institute (UMBI) mengenal pasti 23 kes varian Delta (B.1.617.2) dan Institute of Health and Community Medicine, Universiti Malaysia Sarawak (IHCM-UNIMAS) dengan dua kes varian Omicron (B.1.1.529).
“Ini menjadikan jumlah kumulatif kes dijangkiti oleh virus SARS-CoV-2 yang dikategorikan sebagai VOC dan Variant of Interest (VOI) adalah 5,480 kes,” katanya dalam satu kenyataan di sini hari ini.
Tambah beliau, daripada jumlah yang dikesan, 5,460 kes adalah VOC iaitu 5,151 kes varian Delta, 233 kes varian Beta, 14 kes varian Alpha dan 64 kes varian Omicron, manakala 20 kes adalah VOI melibatkan 13 kes varian Theta, empat kes varian Kappa dan tiga kes varian Eta. -K!ONLINE


Dr Mustafa diiktiraf pakar bedah bariatrik terbaik Asia Pasifik
Oleh KOSMO!

2 Januari 2022, 9:10 pm
PETALING JAYA – Pakar perundingan, pembedahan dan bariatrik, Dr. Mustafa Mohammad Taher dipilih antara salah seorang pakar bariatrik terbaik Asia Pasifik dalam Anugerah Kesihatan dan Pelancongan Global anjuran sebuah badan yang berpusat di Singapura.
Mustafa, 46, yang berasal dari Iraq mendapat pendidikan di Kolej Perubatan Universiti Baghdad dan menetap di Malaysia lebih 17 tahun adalah Pakar Perundingan dan Pembedahan di Pusat Perubatan Hospital Cengild, Bangsar, Kuala Lumpur.
Sebelum ini, Mustafa pernah berkhidmat sebagai pakar pembedahan di Hospital Universiti Kebangsaan Malaysia (UKM) bermula 2012 hingga 2019.
Beliau yang terkenal melalui perkongsiannya mengenai kesihatan di laman media sosial Instagram dan Tik Tok berkata, anugerah ini mendorong beliau untuk terus memerangi obesiti dengan meningkatkan kesedaran kesihatan kepada orang ramai mengenai penyakit itu.
“Pembedahan bariatrik membolehkan pesakit mendapat peluang ke dua ke arah kehidupan kesihatan lebih baik dan meningkatkan keupayaan fizikal dalam mengurangkan berat badan serta merawat masalah kencing manis serta darah tinggi dihadapi pesakit.
“Kebanyakan pesakit yang berlebihan berat badan akan mengalami beberapa masalah refluks yang juga punca utama pembentukan kanser di esofagus atau perut, dan pembedahan bariatrik boleh menyelesaikan masalah ini,” katanya dalam satu kenyataan hari ini.

Mengulas lanjut, Mustafa berkata, sepanjang dia berkhidmat dia telah berjaya melakukan lebih 2,000 pembedahan bariatrik melibatkan beberapa hospital di negara ini.
“Kebanyakan pesakit sebelum ini mengalami masalah obesiti dan berat badan berlebihan menyebabkan pelbagai komplikasi kesihatan dan halangan untuk melakukan aktiviti harian,” jelasnya.-K! ONLINE


Tiada pelepasan air dari empangan di Melaka
Oleh KOSMO!

2 Januari 2022, 10:21 pm
PETALING JAYA – Badan Kawal Selia Air Negeri Melaka menafikan pihaknya membuat pelepasan air dari Empangan Durian Tunggal seperti yang tular di laman sosial.
Sebaliknya kata Badan Kawal Selia Air Negeri Melaka, ia hanya merujuk kepada pintu air (tidal gate) di sungai yang dibuka bagi melancarkan aliran air.
“Setakat ini, Kerajaan Melaka tidak membuat sebarang keputusan untuk pelepasan air dari kedua-dua empangan (Empangan Durian Tunggal dan Empangan Jus).
“Ini kerana kadar limpahan yang berlaku adalah terkawal iaitu hanya melalui sistem spillway sedia ada,” katanya di sini hari ini.
Menurut kenyataan itu lagi, ketika ini Empangan Durian Tunggal dan Empangan Jus telah mencapai tahap 100 peratus.-K! ONLINE


Gred markah dinaikkan selepas pensyarah panggil ‘sayang’
Oleh KOSMO!

2 Januari 2022, 9:00 pm
JAKARTA – Perkongsian seorang pelajar menjadi tular di laman Twitter kerana menceritakan mengenai kisah gred subjek dipelajarinya dinaikkan seorang pensyarah selepas memanggilnya dengan panggilan ‘sayang’, lapor laman berita Suara.com semalam.
Menurut pelajar itu, dia pada mulanya menerima mesej daripada pensyarah tersebut menerusi aplikasi LinkedIn.
Setelah mengetahui pelajar tersebut berada dalam kelasnya, pensyarah berkenaan berhasrat menaikkan gred markahnya daripada ‘B’ kepada ‘A’.
Pensyarah itu juga secara tiba-tiba memanggil pelajar tersebut dengan panggilan ‘sayang’.
“Saya berasa takut kerana dipanggil ‘sayang’, tetapi tetap mahu gred dinaikkan kerana subjek itu mempunyai tiga kredit semester,’’ tulis pelajar berkenaan.
Rata-rata netizen kemudiannya mengecam tindakan pelajar mahupun pensyarah terbabit.

‘’Saya risau satu hari nanti pensyarah itu meminta sesuatu sebagai balasan,’’ tulis seorang netizen. – Agensi


Risiko tanah runtuh, Jalan Dangi – Ulu Rokan ditutup
Oleh NOR AINNA HAMZAH

2 Januari 2022, 10:06 pm
TAMPIN – Satu lagi laluan di Jalan Dangi – Ulu Rokan, Gemencheh, di sini, ditutup sejak 3 petang tadi susulan berisiko berlaku tanah runtuh serta mengundang bahaya.
Dalam kejadian kira-kira pukul 2.54 petang itu, sepasukan anggota bomba dari Balai Bomba dan Penyelamat Gemencheh dikejarkan ke lokasi sebaik menerima aduan terdapat pokok tumbang merintangi laluan berkenaan.
Menurut Ketuanya, Norfaizal Ahmad, pasukan bomba telah membersihkan laluan tersebut namun laluan tersebut didapati masih berpotensi untuk berlaku runtuhan lagi.
“Masih berlaku pergerakan tanah kesan dari hakisan air. Oleh itu, laluan ini ditutup sepenuhnya kepada sebarang kenderaan atas faktor keselamatan,” katanya dalam satu kenyataan hari ini.
Daerah Tampin menjadi daerah terbaharu paling terjejas dalam kejadian banjir bermula kelmarin.
Selain lokasi tersebut terdapat empat lai lokasi laluan ditutup sepenuhnya kepada semua jenis kenderaan iaitu jalan di Kampung Kurnia Diraja, jalan berhampiran Sekolah Kebangsaan Kampung Ladang, Kampung Bangkahulu dan Tugu Peringatan Sungai Kelamah.

Manakala, dua lagi laluan iaitu jalan utama Bukit Rokan dan Jalan Kampung Pasir Besar ditutup untuk kenderaan ringan. – K! ONLINE


Bertemu ibu yang terpisah 30 tahun selepas lukis peta
Oleh KOSMO!

2 Januari 2022, 8:30 pm
BEIJING – Seorang lelaki di China yang diculik lebih 30 tahun lalu bertemu semula dengan ibu kandungnya selepas berjaya melukis peta kampung yang diingat dari zaman kanak-kanak, lapor Badan Penyiaran Britain (BBC) semalam.
Li Jingwei berusia empat tahun ketika diculik dari rumahnya dan dijual kepada kumpulan pemerdagangan kanak-kanak.
Pada 24 Disember lalu, dia berkongsi peta yang dilukis menggunakan tangan pada aplikasi perkongsian video, Douyin yang kemudian dipadankan polis dengan sebuah perkampungan kecil dan seorang wanita yang kehilangan anaknya.
Selepas menjalani ujian asid deoksiribonukleik (DNA), kedua-dua beranak itu disatukan semula di wilayah Yunnan, semalam.
Menerusi rakaman video pertemuan semula itu, selepas Jingwei membuka pelitup muka, ibunya dilihat berhati-hati memeriksa wajahnya sebelum menangis dan memeluknya.
“Tiga puluh tiga tahun menanti, akhirnya, inilah saat yang paling ditunggu-tunggu selepas 13 hari berkongsi peta yang dilukis dengan tangan,” tulis Jingwei pada profil Douyin miliknya.

Jingwei telah diculik berhampiran bandar Zhaotong di wilayah Yunnan pada 1989 dan dijual kepada sebuah keluarga yang tinggal di lokasi lebih 1,800 kilometer.
Dia yang kini menetap di wilayah Guangdong di selatan China tidak berjaya mendapatkan maklumat asal usul melalui ibu bapa angkatnya atau dari pangkalan data DNA, lalu beralih ke internet. – Agensi


Lelaki bakar diri sendiri kerana protes mandat vaksin
Oleh KOSMO!

2 Januari 2022, 8:00 pm
MELBOURNE – Seorang lelaki bertindak membakar dirinya di dalam sebuah kereta ketika melakukan protes mengenai mandat pemberian vaksin di Melbourne pada malam tahun baharu yang lalu, lapor akhbar Metro UK semalam.
Kereta jenis ‘hatchback’ berwarna perak dilihat terbakar sepenuhnya berhampiran sebatang jalan di pinggir bandar Richmond pada kira-kira pukul 5 petang (waktu tempatan).
Pengunjung restoran berdekatan dilaporkan mendengar satu jeritan ketika kejadian.
Saksi memaklumkan bahawa anggota polis dan bomba berjaya memadamkan api sebelum menahan lelaki itu.
Dia kemudiannya dibawa ke hospital oleh ambulans dan mengalami kecederaan parah.
“Lelaki itu mencurah minyak petrol ke atas badannya dan pada kereta.

“Dia kemudian menjerit berkenaan mandat vaksin, tiada sijil vaksinasi dan melempar buku,” kata seorang pengunjung restoran, Lydia O’Connor. – Agensi


47 individu leka berhibur dikompaun RM47,000
Oleh AHMAD SHAHERMAN SHAMSURI

2 Januari 2022, 9:31 pm
PETALING JAYA – Keseronokan 47 individu berhibur di sebuah pusat hiburan di Jalan Loke Yew terbantut apabila premis tersebut diserbu pihak polis tengah malam tadi.
Serbuan kira-kira pukul 12.30 tengah malam itu berjaya menahan 44 orang warga tempatan dan tiga warga asing terdiri daripada 42 lelaki dan lima wanita berusia lingkungan 20 hingga 40 tahun.
Ketua Polis Daerah Dang Wangi Asisten Komisioner Noor Dellhan Yahaya berkata, kesemua individu berkenaan juga telah dikenakan kompaun sebanyak RM1,000 setiap seorang kerana melanggar prosedur operasi standard (SOP).
Beliau berkata, jumlah keseluruhan kompaun sebanyak RM47,000 dan tindakan itu dibuat mengikut Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) Pelan Pemulihan Negara (PPN) 2021.
“Hasil ujian saringan awal air kencing yang dilakukan ke atas 47 individu terbabit mendapati 39 daripadanya positif dadah amphetamine dan methamphetamine.
“Kesemua yang positif itu kini direman antara dua hingga empat hari bermula hari ini untuk tindakan lanjut,” katanya dalam satu kenyataan di sini hari ini.

Noor Dellhan berkata, orang ramai yang mempunyai sebarang maklumat berkaitan aktiviti dadah dan jenayah di daerah ini digesa melaporkan segera ke Ibu Pejabat Polis Daerah (IPD) Dang Wangi di talian 03-26002222, Hotline Polis Kuala Lumpur 03-221159999 atau mana-mana balai polis berhampiran.-K! ONLINE


Wanita maut terkena serangan jantung di dalam bank
Oleh MOHD AZLI ADLAN

2 Januari 2022, 6:50 pm
KUALA NERUS – Pelanggan sebuah bank di Gong Badak di sini gempar selepas salah seorang daripada mereka tiba-tiba rebah sebelum meninggal dunia hari ini.
Wanita berusia 66 tahun tersebut dipercayai terkena serangan jantung sewaktu berurusan di kaunter bank berkenaan pada pukul 11 pagi.
Sebelum kejadian, mangsa pergi ke bank berkenaan sambil ditemani salah seorang anak perempuannya yang berusia 30-an.
Pengawai perubatan dari Klinik Kesihatan Kuala Nerus di sini yang bergegas ke lokasi kejadian mengesahkan wanita itu telah meninggal dunia.
Difahamkan, wanita itu mempunyai rekod penyakit jantung dan sering dirujuk ke Hospital Sultanah Nur Zahirah, Kuala Terengganu untuk menerima rawatan sebelum ini.
Sementara itu, Ketua Polis Daerah Kuala Terengganu Asisten Komisioner Abdul Rahim Md. Din ketika dihubungi mengesahkan kejadian tersebut.

Beliau berkata, mayat mangsa telah dibawa ke Unit Forensik Hospital Sultanah Nur Zahirah, Kuala Terengganu tindakan lanjut dan kes diklasifikasi sebagai mati mengejut. – K! ONLINE


Gempa bumi 5.5 skala Richter gegar barat daya Yunnan
Oleh KOSMO!

2 Januari 2022, 6:52 pm
BEIJING – Seramai 15 penduduk cedera apabila satu gempa bumi menggegarkan barat daya China petang hari ini di bandar tumpuan pelancong, Lijiang.
Menurut Tinjauan Geologi Amerika Syarikat (USGS), gempa yang berlaku antara sempadan wilayah Yunnan dan Sichuan itu berukuran 5.4 pada skala Richter dan mempunyai kedalaman 38 kilometer (km).
Pusat Jaringan Gempa Bumi China kemudiannya mengukur kekuatan gempa pada magnitud 5.5 skala Richter dengan kedalaman 10 km.
Pusat gempa terletak 115 km dari Lijiang dalam wilayah Yunnan, kata USGS. – AFP


Pakar bimbang manusia jadi kanibal jika menetap di planet lain
Oleh KOSMO!

2 Januari 2022, 7:30 pm
LONDON – Para saintis memberi amaran bahawa manusia yang menetap di planet lain berpotensi menjadi kanibal sekiranya gagal menguruskan tanaman dan sistem pertanian dengan baik, lapor portal berita MailOnline semalam.
Menurut saintis, sebarang penjajahan angkasa lepas berpotensi menyebabkan manusia untuk makan antara satu sama lain sekiranya kehabisan makanan dan tidak menerima bekalan mencukupi dari Bumi.
Justeru, lebih banyak persediaan diperlukan memandangkan manusia diramal mula menjajah angkasa lepas menjelang akhir abad ke-21.
“Walaupun teknologi meningkat, populasi manusia yang terpencil boleh merosot dengan cepat.
“Atas sebab itu, saya percaya mana-mana ‘sistem’ yang ada perlu diuji terlebih dahulu sebelum manusia berani menetap di angkasa lepas,” kata profesor astrobiologi di Universiti Edinburgh, Profesor Charles Cockell.
Antara lokasi penempatan kekal angkasa lepas yang dicadangkan adalah di bulan Musytari, Calliston, atau bulan kedua terbesar Zuhal, Titan.

Selain itu, saintis-saintis turut percaya bahawa manusia perlu membuat percubaan untuk tinggal di lokasi-lokasi yang ‘berdekatan’ dengan Bumi iaitu Marikh atau Bulan.
Ini kerana ia akan memudahkan proses menghantar sebarang bekalan dari Bumi. – AGENSI


Janggut aku pula disuruh ‘rebonding’ – Sharnaaz Ahmad
Oleh NUR EMIRA SAIZALI

2 Januari 2022, 7:14 pm
PETALING JAYA – Kerana seorang, habis semua lelaki berjanggut terkena tempias.
Begitulah situasi yang dilalui aktor popular, Sharnaaz Ahmad apabila terdapat segelintir individu yang memintanya meluruskan (rebonding) janggutnya.
Difahamkan, perkara tersebut tercetus gara-gara seorang ahli perniagaan yang baru mendirikan rumah tangga bersama seorang selebriti semalam.
“Disebabkan orang lain, janggut aku pula yang disuruh rebonding.
“Hey! Sama tapi sangat berbeza,” katanya dalam satu perkongsian InstaStory.
Dalam perkongsian lain, pelakon drama tersebut turut memuat naik foto dia telah memotong dan merapikan janggut serta jambangnya.

“Okey aku dah kemaskan jambang supaya tiada kekeliruan,” tulisnya. – K! ONLINE


460 kes Covid-19 mangsa banjir
Oleh SITI A'ISYAH SUKAIMI

2 Januari 2022, 7:51 pm
PUTRAJAYA – Kes positif Covid-19 dalam kalangan mangsa banjir meningkat kepada 460 kes hari ini, ekoran pertambahan sebanyak sembilan lagi kes baharu.
Ketua Pengarah Kesihatan, Tan Sri Dr. Noor Hisham Abdullah berkata, dalam masa sama, kes positif di Pusat Perpindahan Sementara (PPS) kekal 15 kes serta tiada pertambahan jangkitan baharu Covid-19 hari ini.
“Selain itu, jumlah kluster Covid-19 di PSS juga kekal dengan satu kluster serta tiada pertambahan kluster baharu,” katanya dalam satu kenyataan di sini hari ini.
Tambah beliau, terdapat 63 kes penyakit berjangkit dalam kalangan mangsa banjir melibatkan jangkitan saluran pernafasan akut (42 kes/kumulatif 1,231 kes), penyakit kulit (10 kes/kumulatif 535 kes), acute gastroenteritis (11 kes/kumulatif 250 kes), konjunktivitis (tiada kes baharu/kumulatif 16 kes) dan penyakit tangan, kaki dan mulut (tiada kes baharu/kumulatif enam kes).
Katanya lagi, sebanyak 143 PPS masih beroperasi di Pahang (49), Johor (37), Negeri Sembilan (19), Sabah (17), Melaka (16), Kelantan (3) dan Terengganu (2) serta seramai 8,667 mangsa yang terjejas banjir. -K!ONLINE


TMJ turun padang, rakam penghargaan doakan terbaik buat rakyat Johor
Oleh FARAHWAHIDA AHMAD

2 Januari 2022, 7:33 pm
TANGKAK – Tunku Mahkota Johor, Tunku Ismail Sultan Ibrahim berkenan meneruskan tinjauan situasi banjir di daerah Tangkak dan Muar hari ini.
Tunku Ismail sempat melawat Pusat Pemindahan Sementara (PPS) Sekolah Agama Bandar Tangkak untuk mendapat perkembangan terkini mengenai bencana banjir di Tangkak.
“Seterusnya, saya telah pergi ke daerah Muar untuk meninjau situasi banjir di sana. Terima kasih kepada agensi-agensi kerajaan dan badan keselamatan, pejabat-pejabat daerah dan NGO-NGO Johor yang telah memastikan kesiapsiagaan yang tinggi dalam menghadapi bencana banjir ini.
“Saya sentiasa doakan yang terbaik untuk rakyat Johor dan semoga anda semua dilimpahi berkat Allah SWT,” titahnya dalam satu kenyataan di sini.
Baginda turut membuat lawatan ke Pejabat Daerah Muar yang kini dijadikan Pusat Kawalan Operasi Banjir dan disertai Pegawai Daerah Muar, Mustaffa Kamal Shamsudin bersama-sama agensi-agensi di daerah Muar.
Setakat ini, terdapat 31 mangsa daripada tujuh keluarga yang telah dipindah ke PPS tersebut.

Bantuan keperluan asas telah diagihkan kepada mangsa-mangsa banjir oleh Johor Military Force (JMF) dengan bantuan Southern Volunteers.-K! ONLINE


BlackBerry henti operasi model klasik
Oleh KOSMO!

2 Januari 2022, 6:30 pm
WATERLOO, KANADA – Jenama telefon pintar, BlackBerry akan menghentikan sistem operasi yang menyokong peranti model keluaran lamanya termasuk BlackBerry 10, 7.1 OS serta keluaran sebelum itu bermula 4 Januari ini, lapor stesen penyiaran CNN semalam.
Menurut syarikat itu, pemilik peranti keluaran lama yang tidak menggunakan perisian Android tidak lagi akan dapat menggunakan data, menghantar mesej teks, mengakses internet atau membuat panggilan walaupun panggilan kecemasan.
Kebanyakan pengguna telah beralih daripada menggunakan BlackBerry sejak keluaran terakhir sistem operasi yang dilancarkan pada 2013.
Langkah menghentikan sistem sokongan tersebut adalah penghujung kepada penggunaan peranti yang pernah dianggap teknologi canggih itu.
Perkara itu sebelum ini diumumkan pada September 2020 sebagai usaha untuk memberi tumpuan terhadap penyediaan perisian dan perkhidmatan keselamatan kepada perusahaan dan kerajaan di seluruh dunia di bawah nama BlackBerry Limited. – AGENSI


Wanita berlari, tahan pesawat kerana terlewat
Oleh KOSMO!

2 Januari 2022, 7:00 pm
PHOENIX, ARIZONA – Seorang penumpang yang terlewat untuk menaiki sebuah penerbangan dilaporkan berlari ke kawasan landasan bagi menghentikan pesawat tersebut, lapor akhbar Mirror UK semalam.
Vickie Meyers, 53, memberitahu polis bahawa dia ketika itu dalam keadaan mabuk dan bertindak mengejar pesawat Spirit Airlines di Lapangan Terbang Sky Harbour, Phoenix pada Ahad lalu.
Wanita yang dalam perjalanan pulang ke rumahnya di St. Louis, Missouri berkata, dia keliru mengenai masa perlepasan pesawat dan terlepas panggilan masuk yang terakhir.
Meyers yang pada mulanya gagal memasuki pintu perlepasan dengan memasukkan kod rawak, keluar melalui pintu kecemasan yang membawanya ke landasan.
“Setelah menuruni tangga, wanita itu cuba mendapatkan perhatian juruterbang dengan berlari ke hadapan pesawat,” jelas penumpang pesawat, Bryan Jones kepada agensi berita KSAZ-TV.
Meyers kemudian ditahan kakitangan lapangan terbang sehingga polis tiba. Dia dibawa ke penjara daerah Maricopa dan didakwa atas kesalahan menceroboh. – Agensi


Harung banjir bantu keluarkan jenazah wanita
Oleh IVAN AMIRUL

2 Januari 2022, 6:38 pm
BELURAN – Walaupun terpaksa mengharungi banjir hampir setengah jam namun ia bukan halangan buat sepasukan anggota bomba membantu membawa jenazah seorang wanita keluar dari Kampung Rumidi Batu 8 Sapinangoh hari ini.
Ketua Balai Bomba dan Penyelamat (BBP) Beluran, Rastam Keladi berkata, pihaknya menerima panggilan pada pukul 7.06 pagi daripada orang awam bagi mendapatkan bantuan mengeluarkan jenazah berkenaan untuk diserahkan kepada pihak polis.
“Seramai empat anggota dari BBP Beluran diarahkan ke lokasi yang terletak sejauh 80 kilometer daripada balai bomba dan kawasan terbabit turut dilanda banjir.
“Wanita itu sudah meninggal dunia sejak semalam dan anggota kita bertindak mengeluarkan jenazah dari kampung berkenaan yang kini dilanda banjir.
“Anggota bertugas terpaksa menaiki bot sejauh kira-kira 20 minit sebelum tiba ke Sapinangoh,” katanya ketika dihubungi sebentar tadi.
Dalam pada itu, Rastam menyatakan jenazah kemudian dipindahkan ke kenderaan untuk diserahkan kepada pihak polis untuk tindakan lanjut sebaik tiba di Sapinangoh. – K! ONLINE


PGA cekup penjual rokok seludup
Oleh YATIMIN ABDULLAH

2 Januari 2022, 7:42 pm
RANTAU PANJANG – Batalion 7 Pasukan Gerakan Am (PGA) merampas sebanyak 33,040 rokok dan kretek pelbagai jenama selepas menahan seorang lelaki dalam dua serbuan di Machang hari ini.
Dalam serbuan pertama kira-kira pukul 1.30 tengah hari di Kampung Batu 23, suspek berusia 38 tahun turut ditahan selepas didapati menyimpan sepucuk pistol angin.
Penolong Pegawai Pemerintah Batalion 7 PGA, Deputi Superintendan Ku Majidin Che Ku Jusoh berkata, semasa serbuan dijalankan, anggota PGA menahan suspek sebelum menjumpai sebanyak 3,640 batang rokok pelbagai jenama di premis itu.
Menurutnya, pemeriksaan lanjut di dalam rumah itu turut menemui sebanyak 280 batang rokok kretek.
“Pemeriksaan di tempat penyimpanan pakaian di dalam premis berkenaan menjumpai sepucuk pistol angin dan wang tunai sebanyak RM14,650 dipercayai hasil jualan rokok seludup.
“Berpandukan maklumat dan soal siasat ke atas suspek, anggota PGA telah membuat serbuan kedua di sebuah rumah di Kampung Simpul Belubang, Machang,” katanya dalam satu kenyataan di sini hari ini.

Menurut Ku Majidin, serbuan di rumah itu telah membawa kepada penemuan sebanyak 27,200 batang rokok dan 1,920 batang rokok kretek.
Ujarnya, kesemua rampasan diserahkan kepada pihak polis dan kes disiasat mengikut Seksyen 36 Akta Senjata Api 1960 dan Seksyen 135 (1)(d) Akta Kastam 1967. – K! ONLINE


Bomba bantu hantar jenazah ke tanah perkuburan
Oleh NIK NUR IZZATUL HAZWANI NIK ADNAN

2 Januari 2022, 6:30 pm
DUNGUN – Penduduk Kampung Pasir Raja, Hulu Dungun di sini hari ini terpaksa meminta bantuan bomba untuk menghantar jenazah seorang lelaki di tanah perkuburan kerana laluan masih ditenggelami banjir.
Ketua Balai Bomba dan Penyelamat Al Mukfi Billah Shah, Zul Husni Abdul Rahman berkata, jenazah Abdul Rahman Chik, 75, yang meninggal dunia akibat strok dibawa ke Tanah Perkuburan Islam Kampung Pasir Raja dengan menggunakan lori.
Beliau berkata, pihaknya menerima panggilan memohon bantuan menghantar jenazah ke tanah perkuburan pada pukul 12 tengah hari.
“Biasanya penduduk kampung ini menghantar jenazah ke tanah perkuburan dengan cara mengusung atau menaiki kenderaan pacuan empat roda kerana mereka tidak memiliki kemudahan van jenazah.
“Begitupun, laluan ke tanah perkuburan buat masa ini tidak dapat dilalui oleh kenderaan ringan kerana masih dinaiki banjir,” katanya ketika dihubungi Kosmo! di sini hari ini.
Zul Husni berkata, jarak antara rumah arwah Abdul Rahman ke tanah perkuburan sejauh kira-kira tiga kilometer.

Tambah beliau, walaupun banjir sejak Khamis lalu menjejaskan lebih 200 penduduk Kampung Pasir Raja, rumah warga emas itu tidak terkesan kerana terletak di kawasan tinggi. – K! ONLINE


[VIDEO] Pelapis Long Tiger pula muncul
Oleh KOSMO!

2 Januari 2022, 6:04 pm
PETALING JAYA- Selepas penjenayah berbangsa Rohingya yang dikenali sebagai Long Tiger berjaya ditangkap setelah meloloskan diri sebelum ini, kini timbul pula generasi baharu ‘Abang Long’ itu.
Satu klip video yang tersebar di media sosial ketika ini menyaksikan seorang kanak-kanak yang turut dikatakan berbangsa Rohingya meminta sedekah di sebatang jalan raya di ibu kota.
Dilaporkan kejadian tersebut berlaku di salah satu jalan raya di Cheras, Kuala Lumpur itu menunjukkan kanak-kanak tersebut bersama temannya meminta sedekah.
Paling mengejutkan apabila salah seorang kanak-kanak tersebut memarahi perakam video terbabit kerana merakam gerak- gerinya.
Ternyata klip video tersebut mendapat kecaman dari orang ramai dan beranggapan kanak-kanak berbangsa Rohingya itu sudah keterlaluan.
“Baru-baru ni Long Tiger, ni keluar pula Long Tiger JR. Jangan bagi muka sangat dengan golongan ini. Ikut sejarah dia dekat Myanmar pun kita dah tahu.

“Kalau aku ada dekat situ, aku dah bagi satu das dekat kepala. Makin kurang ajar mereka ni,” jelas Joe Rahman Bangsar.
“Memang betul-betul berani mereka sekarang ya, makin dilayan makin teruk ni. Ibarat beri betis nak kokaknya paha pula ni.
“Dekat Selayang pun mereka nak, ini dekat Cheras pula. Harap PBT (Pihak Berkuasa Tempatan) buat kerja la. Nampak kotor dah bandaraya kita sekarang,” kata Khery Khery. – K! ONLINE


Lebih 12 jam terapung di laut
Oleh MOHD SHARKAWI LONDING

2 Januari 2022, 5:14 pm
BATU PAHAT – Lima warga Indonesia berdepan detik cemas apabila bot yang dinaiki mereka mengalami kebocoran sebelum karam ketika dalam perjalanan dari Pulau Nipah ke Batam, Indonesia, awal pagi semalam.
Dalam kejadian pada pukul 1 pagi itu, kelima-lima lelaki berusia 24 hingga 44 tahun itu bagaimanapun terselamat selepas dibantu kapal kargo yang dalam perjalanan melalui Selat Melaka.
Kapal kargo yang berada dikedudukan 11.4 batu nautika barat daya Tanjung Segenting, Batu Pahat memberi bantuan kecemasan awal dengan memberikan rakit keselamatan kepada mangsa.
Pengarah Agensi Penguatkuasaan Maritim Malaysia (Maritim Malaysia) negeri Johor, Laksamana Pertama Maritim Nurul Hizam Zakaria berkata, Maritime Rescue Sub Centre (MRSC) Johor Bahru menerima makluman awal dari Vessel Traffic System (VTS) Klang mengenai penemuan sebuah rakit keselamatan kira-kira pukul 12.35 tengah hari tadi.
“Bertindak atas aduan, bot Petir 51 telah diatur gerak ke lokasi kejadian bagi mengambil dan menyelamat kesemua mangsa.
“Sebaik tiba di lokasi, kesemua mangsa telah diselamatkan oleh bot nelayan tempatan yang berada berhampiran lokasi kejadian.

“Mangsa berumur di antara 24 hingga 44 tahun warga Indonesia dan berada dalam keadaan selamat,” katanya dalam satu kenyataan di sini hari ini.
Nurul Hizam berkata, hasil siasatan awal mendapati kesemua mereka dalam perjalanan dari Pulau Nipah, Indonesia menuju ke Batam, Indonesia sebelum bot kayu yang mereka naiki mengalami kebocoran dan karam sekitar pukul 1 pagi semalam.
Katanya, sebuah kapal dagang telah menjumpai mereka pada pukul 1.15 pagi semalam dan memberikan rakit keselamatan kepada mereka sebagai bantuan awal kecemasan.
“Kesemua mangsa telah dibawa ke Pejabat Zon Maritim Batu Pahat bagi siasatan lanjut dan akan diserahkan kepada pihak kedutaan Indonesia,” katanya.-K! ONLINE


Tiga unit dron bomba pantau kawasan banjir di Kelantan
Oleh ROSALWANI CHE SOH

2 Januari 2022, 4:55 pm
TUMPAT – Jabatan Bomba dan Penyelamat Malaysia (JBPM) Kelantan menggunakan tiga unit dron bagi memudahkan tugasan menyelamat mangsa terutamanya di kawasan terjejas banjir di negeri ini.
Penyelaras Unit Dron Negeri Kelantan, Penolong Penguasa Bomba Raja Arisan Raja Ismail berkata, dron berkenaan digunakan semasa gelombang kedua banjir baru-baru ini sekali gus mempercepatkan anggota bomba tiba di lokasi yang memerlukan bantuan.
Menurutnya, dron berkenan digunakan bagi memantau lokasi yang terjejas selain memantau aliran air ketika banjir terutamanya di Jeli, Tanah Merah, Kuala Krai dan Gua Musang ketika berhadapan monsun timur laut.
“Data yang diperoleh melalui penggunaan dron tepat dan penggunaan alat robotik ini dapat memantau keadaan kawasan sehingga tujuh kilometer.
“Dron ini boleh diterbangkan setinggi 122 meter dan ia mengikut undang-undang penerbangan yang ditetapkan. Ia dilengkapi kamera dan infra merah sekali gus dapat membantu pasukan penyelamat membuat pemantauan dari udara,” katanya ketika ditemui pemberita di Jeti Pengkalan Kok Majid di sini hari ini.
Terdahulu, Raja Arisan bersama Unit Dron Bahagian Udara Bomba (JBPM) memantau keadaan air Sungai Kelantan yang sudah menurun, namun masih berada pada paras berjaga-jaga.

Mengulas lanjut, Raja Arisan berkata, penggunaan dron mampu memudahkan dan mempercepatkan kerja-kerja menyelamat mangsa banjir.
Tambahnya, rakaman imej melalui dron membolehkan pihak bomba mengatur strategi mencari dan menyelamat mangsa yang terjejas. – K! ONLINE


Kesatuan Eropah haramkan tatu berwarna
Oleh KOSMO!

2 Januari 2022, 5:30 pm
BRUSSELS, BELGIUM – Organisasi Pendaftaran, Penilaian, Kebenaran dan Sekatan Bahan Kimia (REACH) Kesatuan Eropah (EU) mengharamkan penggunaan dakwat tatu berwarna bermula lusa ekoran kebimbangan terhadap kesan daripada bahan kimia yang digunakan, lapor akhbar Daily Star.
REACH sebelum ini telah mendedahkan kira-kira 4,000 bahan kimia yang sering digunakan dalam dakwat tatu berwarna boleh menyebabkan kanser atau mutasi genetik.
Walaupun bahan kimia itu telah diharamkan pada Januari tahun lalu, pengeluar dakwat diberi penangguhan selama setahun untuk mencari formula yang lebih selamat bagi mencipta dakwat berwarna.
Disebabkan tiada kemajuan dalam penciptaan formula, artis tatu kini terpaksa menolak pelanggan yang ingin mendapatkan tatu berwarna.
REACH menegaskan bahawa tujuan larangan itu dilaksanakan bukan untuk mengharamkan tatu berwarna, namun bagi menjadikan penggunaan tatu dan solekan kekal lebih selamat.
Arahan larangan tersebut diselar oleh pencacah-pencacah tatu di EU yang menyuarakan kebimbangan bahawa peraturan itu akan menjejaskan perniagaan mereka.

Sementara itu, para saintis belum mencapai kata sepakat mengenai kaitan antara bahan kimia yang terkandung dalam dakwat tatu berwarna dengan kanser, meskipun beberapa bahan kimia itu terbukti sebagai karsinogenik, iaitu boleh menyebabkan kanser. – AGENSI


Kadar indeks jenayah Kedah turun 7.5 peratus
Oleh NUR AMALINA AZMAN

2 Januari 2022, 5:28 pm
LANGKAWI – Kadar indeks jenayah di Kedah pada tahun lalu menurun sebanyak 7.5 peratus atau sebanyak 311 kes berbanding tahun sebelumnya.
Ketua Polis Kedah, Datuk Kamarul Zaman Mamat berkata, sebanyak 3,822 kes direkodkan pada tahun lalu berbanding 4,133 kes pada 2020.
Kata beliau, kadar jenayah komersial terutama melibatkan kes penipuan bagaimanapun meningkat apabila sebanyak 1,881 kes dicatatkan pada tahun lalu berbanding 1,125 kes pada tahun sebelumnya.
“Daripada 1,881 kes itu, kira-kira 90 peratus kes terdiri daripada jenayah penipuan seperti Macau Scam (397 kes), Love Scam (98 kes), pinjaman wang tidak wujud (297 kes), pelaburan tidak wujud (214 kes) dan tipu belian online (593 kes).
“Peningkatan kes penipuan adalah susulan perubahan trend jenayah daripada jenayah bersemuka kepada secara maya disebabkan oleh Perintah Kawalan Pergerakan (PKP),” katanya pada sidang akhbar di sini hari ini.
Menurutnya, jumlah kerugian bagi jenayah kes komersial juga meningkat sebanyak RM11.01 juta iaitu daripada
RM17.8 juta pada tahun 2020 kepada RM28.9 juta tahun lalu. – K! ONLINE


Trauma rumah tenggelam banjir 2011, penduduk pindah PPS awal
Oleh NOR AINNA HAMZAH

2 Januari 2022, 5:37 pm
TAMPIN – Penduduk di Taman Sungai Gemas, di sini, segera berpindah ke Pusat Pemindahan Sementara (PPS) Sekolah Menengah Kebangsaan (SMK) Gemas sebaik diarahkan pihak berkuasa pada pukul 10 pagi tadi.
Salah seorang penduduk, Jamal Awang, 58, berkata, dia lima sekeluarga sudah mula bersiap sedia untuk berpindah memandangkan beberapa lokasi di sekitar Gemas sudah mula dilanda banjir dan berasa trauma apabila terkenang peristiwa banjir awal tahun 2011 yang menyebabkan kediaman mereka tenggelam banjir sehingga bumbung.
Menurutnya yang merupakan bekas tentera, kejadian berkenaan berlaku begitu pantas sehingga menyebabkan mereka tidak sempat menyelamatkan barangan elektrik, perabot dan pakaian.
“Kali ini kami sudah bersedia, bila diarahkan pindah ke PPS, kami terus pindah dan bawa dokumen penting serta pakaian supaya tidak terendam dalam banjir. Masa tu air sudah melimpah masuk ke rumah, namun, semuanya sudah bersedia ke PPS dengan barang masing-masing,” katanya ketika ditemui di PPS SMK Gemas, di sini, tadi.
Bagi seorang lagi penduduk, Fazylin Mohammad, 24, kejadian banjir besar tahun 2011 berkenaan masih segar dalam ingatannya walaupun pada masa berkenaan dia masih lagi di tingkatan tiga.
Menurutnya yang merupakan anak bongsu dari lima beradik, pada masa itu, ayahnya yang juga bekas tentera, Mohammad Abdul Rahim 64, masih sihat lagi dan menguruskan barangan dan keselamatan mereka sekeluarga.

“Banjir kali ini, ayah masih dalam keadaan kurang sihat disebabkan sakit strok sejak tahun 2016. Jadi, saya, ibu dan penduduk segera keluar awal sebaik dinasihatkan pihak berkuasa. Saya hanya bawa dokumen penting sahaja dan bagi saya memadailah semua ahli keluarga saya berpindah ke tempat yang lebih selamat sebelum air makin naik,” katanya.
Sementara itu, Pengarah Jabatan Hal Ehwal Veteran (JHEV) Angkatan Tentera Malaysia (ATM) Negeri Melaka dan Negeri Sembilan, Mejar Mohd Shazwan Afifi Abd Rani menyarankan bekas tentera yang terjejas akibat banjir supaya mendaftar di pusat pemindahan sementara (PPS) atau pejabat daerah di kawasan masing-masing bagi memudahkan bantuan khusus disalurkan kepada mereka.
Malah menurutnya, pihaknya juga turun padang dalam mengumpul sendiri data berkaitan bekas tentera terjejas banjir di PPS antaranya di sekitar Alor Gajah dan Gadek di Melaka, serta, Gemas dan Palong di Negeri Sembilan.
“Dalam tempoh dua hari ini dengan bantuan wakil vateren ATM, kita berjaya mengesan 30 bekas tentera terjejas banjir di PPS termasuk dua balu. Maklumat ini kita akan gunakan bagi menyalurkan bantuan khas buat bekas tentera bagi membantu meringankan beban mereka yang terkesan banjir,” katanya.  – K! ONLINE


‘Umrah tangguh, macam kita pergi nak buat dosa’
2 Januari 2022, 6:14 pm
PETALING JAYA – Susulan peningkatan kes Covid-19 dalam kalangan jemaah umrah tanah air dan penangguhan sementara kebenaran perjalanan umrah bermula 8 Januari ini, pelakon dan usahawan Syifa Melvin mengakui agak terkesan kerana terpaksa menangguh rencana ibadahnya.
Berkongsi kepada umum, adik kepada aktres popular Syatilla Melvin itu berkata, penangguhan tersebut bukan satu permulaan tahun baru yang baik buat dirinya.
“Ini bukan permulaan yang baik buat saya. Saya sepatutnya berlepas ke Tanah Suci dan menunaikan umrah pada 20 Januari depan,” katanya dalam satu perkongsian InstaStory.
Dalam pada itu, pelakon drama #Siscuba itu, turut mempertikaikan tindakan pihak berkuasa yang menangguh ibadah umrah berbanding penerbangan ke luar negara lain.
“Perlu cucuk (vaksin) sehingga empat hingga lima kali ke baru nak lepas? Kalau pergi United Kingdom semuanya okey sahaja.
“Macam kita pergi buat dosa pula ya. Selepas varian Omicron apa pula? Kita tiada kuasa, jadi turutkan saja sehingga mencapai agenda mereka,” katanya lagi.

Semalam, Menteri Kesihatan, Khairy Jamaluddin Abu Bakar menegaskan, bukan hasrat Kementerian Kesihatan dan kerajaan untuk menyekat perjalanan rakyat dan tindakan diambil adalah berdasarkan data serta maklumat kes positif Covid-19 yang diperolehi.
Kosmo! semalam turut melaporkan sebanyak 1,306 kes atau 11.76 peratus daripada 11,108 jemaah umrah dikesan positif Covid-19 berdasarkan data sehingga 30 Disember lalu iaitu sejak kumpulan pertama jemaah umrah berlepas ke Tanah Suci pada 13 Oktober 2021.- K! ONLINE


Bot pemberian adik jadi penyelamat masa banjir
Oleh NOR AINNA HAMZAH

2 Januari 2022, 5:21 pm
TAMPIN – Seorang lelaki memanfaatkan sebaik mungkin bot tanpa enjin yang diberikan adiknya bagi membantu memindahkan barang serta menyelamatkan kucing yang terperangkap banjir di Taman Pinggiran Sungai Kelamah, di sini, sejak semalam.
Lelaki berkenaan, Zaini Ahmad, 53, berkata, adiknya Zaidi Ahmad, 30an, memberikan bot tersebut pada tahun lalu sebagai persiapan sekiranya taman perumahan yang didudukinya itu dilanda banjir.
Menurutnya, sebaik kawasan berkenaan mula dilimpahi banjir seawal pukul 4.30 pagi semalam, terdapat kucing peliharaan yang tertinggal serta tidak di bawa berpindah bersama ke Pusat Pemindahan Sementara (PPS) Sekolah Kebangsaan (Felda) Sungai Kelamah.
“Jadi saya pergi dari lorong ke lorong mencari kucing-kucing yang masih terperangkap. Ada yang saya ambil sedang berada di tingkap, ada di pagar dan ada juga yang berada di atas barang yang terapung.
“Ikutkan ada lebih 50 ekor kucing juga yang berjaya diselamatkan dan saya juga memberikan khidmat percuma kepada jiran-jiran yang mahu memindahkan barang mereka ke tempat selamat. Cumanya disebabkan bot ini tidak berenjin, saya menggunakan pendayung dari kayu serta ada kalanya menarik bot meredah banjir apabila terdapat barangan di dalam bot,” katanya ketika ditemui di Taman Pinggiran Sungai Kelamah, di sini, tadi.
Difahamkan, lebih 200 rumah penduduk terjejas banjir di taman perumahan berkenaan sejak pagi semalam.

Sementara itu, bagi seorang penduduk, Muhammad Nur Jamaah Zurimie, 26, berkata, sekitar pukul 11 malam, penduduk sudah bersedia untuk berpindah ke tempat yang lebih selamat berikutan keadaan cuaca yang hujan berterusan.
Menurutnya yang bekerja sebagai tukang gunting rambut, sekitar pukul 4.30 pagi air tiba-tiba melimpah ke kawasan perumahan terutamanya rumah di bahagian belakang yang lebih rendah sehingga dalam tempoh kurang sejam, air naik separas hampir dua meter.
“Kami hanya sempat menyelamatkan dokumen penting sahaja. Barangan elektrik dan lain-lain terpaksa ditinggalkan disebabkan air naik terlalu cepat,” katanya.
Bagi Zakaria Ahlan, 35, berkata, dia sudah menetap di penempatan berkenaan selama 10 tahun dan dalam tempoh tersebut, sebanyak dua kali kejadian banjir besar berlaku sehingga menyebabkan banyak barang penduduk rosak.
Menurutnya, dia kini berasa agak bimbang melihat keadaan cuaca yang berterusan masih hujan yang ada kalanya agak lebat.
“Pagi tadi nampak macam dah surut sedikit sehingga penduduk boleh masuk ke rumah bagi mengambil barang-barang penting. Namun, menjelang tengah hari air makin naik kembali dan sekiranya hujan masih berterusan dibimbangi paras air menenggelami rumah kami lebih tinggi,” katanya. – K! ONLINE


37 PPS dibuka libatkan 2,022 mangsa di Johor
Oleh MOHAMAD FAIZAL HASHIM

2 Januari 2022, 6:23 pm
JOHOR BAHRU – Keadaan banjir di negeri ini bertambah buruk apabila jumlah mangsa melibatkan daerah Segamat, Tangkak dan Kota Tinggi terus meningkat kepada 2,022 mangsa setakat 4 petang tadi.
Pengerusi Jawatankuasa Kesihatan dan Alam Sekitar negeri, R. Vidyananthan berkata, jumlah itu melibatkan 512 keluarga yang kini ditempatkan di 37 pusat pemindahan sementara (PPS).
Beliau berkata, sebanyak 34 daripada PPS tersebut adalah Segamat manakala dua di Kota Tinggi dan satu di Tangkak.
“Mangsa banjir paling ramai berjumlah 274 orang daripada 70 keluarga di PPS di Sekolah Jenis Kebangsaan Cina (SJKC) Tah Kang diikuti 267 orang (73 keluarga) di PPS di Sekolah kebangsaan (SK) Kampung Tenang, Labis.
“Sementara itu, 211 orang (53 keluarga) di PPS di Dewan Serbaguna Logah manakala hanya sebuah PPS dibuka di Tangkak yang menempatkan 40 orang (10 keluarga) di Sekolah Agama (SA) Bandar Tangkak.
“Dua PPS di Kota Tinggi di SK Telok Ramunia, Pengerang dan SK Mawai masing-masing menempatkan 16 mangsa di PPS tersebut,” katanya.

Vidyananthan berkata, Sungai Segamat di Bandar Segamat, Sungai Lenik di Ladang Chaah, Sungai Muar di Buloh Kasap, Segamat dan Sungai Tangkak di Kampung Seri Makmur, Tangkak dilaporkan berada pada paras bahaya.
Selain itu katanya, sebanyak tujuh jalan di tiga daerah terpaksa ditutup dan terputus hubungan akibat banjir dan cerun runtuh.
“Ia melibatkan jalan ke Kampung Orang Asli Peta dan Jalan ke Kampung Orang Asli Punan bagi daerah Mersing dan Jalan Lingkaran Kahang Barat di Kluang akibat cerun runtuh.
“Bagi daerah Segamat pula, ia turut melibatkan Jalan Putting ke Kampung Putting, Jalan Jabi Kampung Bukit Tempurung, Jalan Kuala Paya Balai Badang dan Jalan Tumang,” ujarnya.-K! ONLINE


Dua kluster masih aktif di Perak
Oleh ZAKI SALLEH

2 Januari 2022, 4:30 pm
IPOH – Mamasuki tahun baru, dua lagi kluster masih aktif di Perak sepanjang minggu lalu dengan merekodkan 116 kes sehingga tengah hari semalam daripada kesemuanya sebanyak 194 kes kumulatif.
Dua kluster aktif tersebut iaitu Jalan Besar Tanjung 2 sebanyak lima kes dengan jumlah keseluruhan 42 kes kumulatif dan Besout Sungkai (satu kes baharu, 74 kes kumulatif).
Kedua-dua kluster ini dikesan dalam daerah Kinta dan Batang Padang yang merupakan jangkitan tempatan.
Jabatan Kesihatan negeri Perak pada paparan dalam laman Facebook menunjukkan tiga lagi kluster iaitu Jalan Chemor Ipoh dengan 33 kes, Kuala Bikam (27) dan Lengkok Batu Tungkal (18).
“Semalam Perak merekodkan 164 kes baharu dengan 146 kes sembuh, tiga kematian dan 1,772 pesakit masih dirawat termasuk 16 di unit rawatan rapi.
“Pesakit Covid-19 kategori dua masih menjadi yang tertinggi iaitu 80.5 peratus atau 132 kes diikuti kategori satu 17.1 peratus iaitu 28 kes,” ujar kenyataan itu.

Daerah Kinta masih mendahului dengan kes jangkitan Covid-19 paling banyak di Perak iaitu 46 kes yang kesemuanya adalah kes tempatan melibatkan kontak rapat, bergejala tempat kerja, tahanan dan kendiri.
Seterusnya daerah Manjung dengan 22 kes diikuti Kerian (21) dan Larut Matang Selama (20). – K! ONLINE


Empat kes lemas mangsa banjir di Kelantan
Oleh ROSLIZA MOHAMED

2 Januari 2022, 3:47 pm
KOTA BHARU – Sebanyak empat kes lemas melibatkan mangsa banjir sepanjang musim tengkujuh yang dilaporkan di Kelantan hujung tahun lalu.
Ketua Polis Kelantan, Datuk Shafien Mamat berkata, kesemua kes itu berlaku di Pasir Mas melibatkan individu berusia antara 13 hingga 65 tahun.
“Kes itu termasuk ketika mangsa menangkap ikan, menaiki perahu dan bukan semata-mata mereka maut semasa bermain air bah.
“Oleh itu, kita berharap semua masyarakat yang terlibat dengan banjir supaya menjaga keselamatan diri masing-masing,” katanya  ketika ditemui pemberita selepas Majlis Serah Terima Tugas Ketua Polis Daerah Kota Bharu, Asisten Komisioner Abdul Rahim Daud kepada Timbalannya, Superintendan Mohd. Suhaimi Ali yang kini memangku jawatan di Ibu Pejabat Polis Daerah Kota Bharu di sini hari ini.
Dalam perkembangan lain, Shafien berkata, polis dengan kerjasama Kementerian Kesihatan akan sentiasa memantau pergerakan orang ramai terutamanya di majlis kenduri selepas Kelantan beralih ke Fasa 4 Pelan Pemulihan Negara (PPN) bermula esok.
Ujarnya, masyarakat perlu mematuhi prosedur operasi standard (SOP) dan polis akan menjalankan tindakan penguatkuasaan jika ada yang mengambil sikap sambil lewa. – K! ONLINE


Kirim salam sepupu – KJ balas ciapan sinis
Oleh KOSMO!

2 Januari 2022, 3:39 pm
PETALING JAYA – “Kirim salam kepada cousin (sepupu) di Kansas. Semoga sihat sejahtera dan dijauhi dari Covid-19.
Itu antara ciapan sinis Menteri Kesihatan, Khairy Jamaluddin Abu Bakar di laman Twitter sebagai respon ke atas satu status yang dimuat naik seorang pengguna laman tersebut hari ini.
Menerusi status terbabit, pengguna Twitter itu mendakwa bahawa di US (Amerika Syarikat) kerajaan tidak memaksa penduduknya memakai pelitup muka dan suntikan vaksin.
Susulan perkongsian terbabit, rata-rata netizen mengecam pengguna Twitter terbabit dan berharap agar sepupunya itu berada dalam keadaan selamat di US.
“Cousin (sepupu) okay tak tu kat Kansas? Ke kena Covid sebab tak cucuk?,” ciap @karlrosli.
Turut meninggalkan ciapan adalah seorang lagi pengguna dikenali sebagai @maverickbobo.

“Kat US boleh kira tak berapa kes harian dilaporkan, berapa kes kematian, dan bagaimana keadaan frontliner kat sana?Kenapa kau masih kat Malaysia dan tak berambus lagi ke US?,”ciapnya.
Pada masa sama, Khairy turut memuat naik beberapa keratan akhbar dan laporan di media asing berkaitan penularan varian Omicron di Amerika Syarikat yang telah menyebabkan peningkatan kes secara mendadak.
Sebelum ini akhbar melaporkan, Amerika Syarikat mengalami peningkatan Covid-19 kes harian tertinggi sepanjang sejarah dengan 525,763 kes ekoran penularan varian Omicron. – K! ONLINE


Kelebihan MySJ Trace di MySejahtera
Oleh NIA AMIRA NAJWA AZMI

2 Januari 2022, 4:42 pm
PETALING JAYA – Seorang individu membuat perkongsian di laman sosial Twitter berkenaan MySejahtera yang dilengkapi ciri baharu iaitu MySJ Trace bagi membolehkan pengesanan kontak rapat dibuat secara lebih sistematik.
Ketua Data Pusat Kesiapsiagaan dan Tindakan Cepat Krisis Kebangsaan (CPRC), Dr. Mahesh Appannan menjelaskan persoalan mengapa ada “interaction” walaupun individu hanya duduk di rumah sahaja? adakah MySJ Trace mendedahkan data seseorang bila ada “interaction”? dan mengapa masih perlu check-in dengan scan QR?
“Disebabkan signal bluetooth boleh dikesan hingga 10 meter kemungkinan telefon bimbit sedang mengesan jiran termasuk di tingkat atas, bawah dan unit sebelah di pangsapuri.
“Namun, ini tidak bermaksud anda terus menjadi kontak kasual kerana algoritma mengambil kira kekuatan signal. Ini juga sebab jumlah interaksi mungkin berbeza antara anda dan suami/keluarga walaupun keluar sama-sama,” katanya dalam ciapan di Twitter.
Seterusnya, MySJ Trace tidak akan mendedahkan data seseorang apabila ada interaksi.
Jika seseorang itu tidak dijangkiti Covid-19, datanya tidak akan dimuatnaik serta dipadamkan lepas 14 hari dan jika seseorang itu dijangkiti Covid-19, sekiranya kebenaran tidak diberi, data “interaction” yang disimpan di telefon tidak akan dimuatnaik.

“Sistem MySJ Trace mementingkan aspek keperibadian maklumat ia tidak memerlukan apa-apa usaha pengguna kecuali aktifkan MySJ Trace,” katanya.
Oleh itu pihak KKM juga memerlukan data untuk melakukan pengesanan kontak secara pantas, terutamanya jika melibatkan potensi kluster besar.
“Gabungan MySJ Trace dan check-in membolehkan pengesanan kontak secara automatik dengan cara yang memastikan keperibadian data, di samping menjana data yang kritikal untuk pasukan kesihatan awam di KKM,
“Parameter yang diguna untuk mengklasifikasi orang sebagai kontak sentiasa diperhalusi supaya ketepatannya setinggi mungkin,” jelasnya. – K! ONLINE


Bunuh dua anak untuk kahwini teman wanita
Oleh KOSMO!

2 Januari 2022, 4:39 pm
BEIJING – Seorang lelaki dan teman wanitanya dilaporkan telah dijatuhi hukuman mati di China selepas mereka membuang dua anaknya dari bangunan pangsapuri dengan alasan teman wanitanya tidak mahu menjaga anak dari perempuan lain.
Menurut akhbar Daily Mail, anak pertama, dua tahun dan adiknya dicampak dari tingkat 15 blok menara di perbandaran Chongqing, China meninggal dunia di tempat kejadian pada 2 November tahun lepas.
Dalam perbicaraan di mahkamah, suspek yang berusia 27 tahun dikatakan ingin berkahwin dengan teman wanitanya tetapi wanita itu enggan menerimanya jika dia mempunyai anak dan mendesaknya untuk membuang mereka dan bertindak memotong pergelangan tangannya untuk menunjukkan kekecewaannya.
Suspek kemudian mencampakkan kedua-dua anaknya keluar dari tingkap sebelum berlari ke bawah untuk menunjukkan perasaan cemas dan reaksi muka yang sedih.
Namun itu semua dikatakan oleh pendakwa raya hanyalah lakonan semata-mata.
Suspek mendakwa bahawa dia sedang tidur ketika mangsa jatuh dari tingkap dan dikejutkan dengan jeritan orang ramai di tingkat bawah selepas menemui mayat di atas rumput.

Bekas isteri suspek, yang merupakan ibu kandung kepada kedua-dua mangsa memberitahu media tempatan bahawa teman wanita suspek tidak mahu suspek mempunyai anak bersama wanita lain.
“Suspek menjalinkan hubungan dengan teman wanitanya ketika dia masih lagi berkahwin dan ia menjadi punca perceraian dengan bekas isterinya,
“Suspek juga mengakui bahawa dia berkomplot dengan teman wanitanya untuk membunuh anak-anak itu supaya mereka boleh membina keluarga baharu tanpa anak hasil perkahwinannya dahulu,” menurut akhbar Daily Mail. – K! ONLINE


Dua beradik ditemukan lemas, seorang masih hilang tragedi bot karam
Oleh IVAN AMIRUL

2 Januari 2022, 3:59 pm
TAWAU – Mayat dua daripada tiga beradik dilaporkan hilang dalam kejadian bot karam di perairan Kampung Batu Payung petang semalam ditemukan lemas pagi tadi.
Mayat Jaidi Muhaimin, 5, ditemukan di kawasan pesisir pantai pada pukul 6.30 pagi manakala mayat Saiful Muhaimin, 15, ditemukan terapung di kawasan perairan Tinagat pada pukul 8.58 pagi.
Ketua Balai Jabatan Bomba dan Penyelamat Malaysia (JBPM) Tawau, Julius John Stephen Jr. berkata, mayat semua mangsa ditemukan penduduk kampung yang turut menyertai operasi mencari dan menyelamat (SAR).
“Seorang lagi mangsa dikenali sebagai Rahena Muhaimin, 20, belum dijumpai dan operasi masih diteruskan,” katanya dalam kenyataan media, hari ini.
Terdahulu, tiga beradik dikhuatiri lemas selepas bot dinaiki bersama enam individu lain karam dalam kejadian di kawasan perairan Kampung Batu Payung, petang semalam. – K! ONLINE


Isteri buta tidak sedar suami mati ditembak di atas katil
Oleh KOSMO!

2 Januari 2022, 4:30 pm
NATCHITOCHES, LOUISIANA – Polis Louisiana, Amerika Syarikat, menemui mayat suami kepada seorang wanita buta di atas katil di rumah mereka dengan kesan tembakan pada badannya selepas wanita itu melaporkan ‘gagal menemui’ lelaki tersebut, lapor akhbar Metro UK semalam.
William Robert ‘Bob’ Lang Jr, 76, sebelum itu dilaporkan tidak berhubung lebih dari sehari dengan isterinya yang tinggal di rumah mereka di bandar Natchitoches pada Rabu lalu.
Sejurus tiba di kediaman tersebut, polis mendapatkan keterangan isterinya dan mendapati semua kenderaan Lang diparkir di rumah mereka.
Bagaimanapun, terdapat kesan pecah pada sebuah tingkap, lantas membuatkan polis melakukan pemeriksaan di dalam rumah.
Lang kemudiannya ditemui di atas katil rumah itu dengan beberapa kesan kecederaan akibat tembakan.
Dia disahkan meninggal dunia di tempat kejadian dan polis mengklasifikasikan kematian itu sebagai pembunuhan yang disyaki walaupun belum ada sebarang penangkapan.

Laporan bagaimanapun tidak menjelaskan mengapa isteri Lang yang cacat penglihatan itu tidak mendengar bunyi tembakan atau menemui mayat suaminya selama lebih 24 jam.
Bedah siasat telah dijalankan dan detektif telah menemu bual keluarga dan rakan mangsa serta mencari video pengawasan di kawasan itu bagi menyiasat kes tersebut. – AGENSI


7,527 anggota bomba dan penyelamat sedia hadapi gelombang kedua banjir
Oleh SUBKHI SUDARJI

2 Januari 2022, 4:33 pm
PUTRAJAYA – Seramai 7,527 anggota bomba dan penyelamat serta 438 aset telah diatur gerak di enam buah negeri bagi menghadapi sebarang kemungkinan gelombang kedua banjir.
Menteri Perumahan dan Kerajaan Tempatan, Datuk Seri Reezal Merican Naina Merican berkata, pasukan bomba dan penyelamat juga berada dalam keadaan berjaga-jaga khususnya di Pantai Barat yang dijangka mengalami fenomena air pasang besar sehingga 5 Januari 2021.
“Tahun baru 2022 ini saya mulakan dengan mendapatkan taklimat dan kemas kini kesiapsiagaan pasukan bomba dan penyelamat dalam gelombang kedua banjir di Ibu Pejabat Bomba dan Penyelamat, Putrajaya.
“Saya turut menerima laporan mutakhir ‘real-time’ daripada pengarah-pengarah bomba negeri mengenai keadaan di seluruh negara khususnya di 6 negeri yang sedang mengalami banjir.
“Kumpulan WhatsApp saya bersama mereka tidak pernah sunyi dengan laporan terkini situasi di lapangan pada setiap masa bagi memudahkan arahan diberi serta merta dan tindakan dapat dilakukan segera,” katanya menerusi laman Facebook hari ini.
Beliau, berkata, kesiapsiagaan pasukan bomba dan penyelamat berada dalam keadaan optimum dengan 4,878 operasi telah pun dilakukan sepanjang musim Monsun Timur Laut, sehingga jam 8.00 pagi tadi.

“Keberadaan Wira Merah di setiap lokasi, bagi saya merupakan relief (kelegaan) kepada rakyat.
“Saya doakan pasukan Wira Merah kita terus diberi kekuatan untuk memberi khidmat kepada rakyat, di mana sahaja, pada setiap masa,” tegasnya. – K! ONLINE


Penduduk Perancis sambut tahun baharu dengan bakar kereta
Oleh KOSMO!

2 Januari 2022, 3:30 pm
PARIS – Menteri Dalam Negeri Perancis, Gerald Darmanin, melaporkan sebanyak 874 buah kereta dibakar pada acara-acara sambutan tahun baharu di seluruh negara itu, berkurang berbanding 1,316 kes dicatatkan sebelum pandemik Covid-19, lapor agensi berita United Press International (UPI) semalam.
Angka bagi tahun 2020 bagaimanapun tidak dapat dibandingkan disebabkan perintah berkurung yang dikenakan yang mengehadkan pergerakan penduduk.
Menurut Darmanin, pujian perlu diberikan kepada penguatkuasa undang-undang dan anggota bomba kerana pantas mengawal kebakaran.
“Polis melakukan sebanyak 441 tangkapan, yang meningkat berbanding 376 pada 2019 serta menempatkan 381 orang dalam tahanan, juga lebih banyak berbanding 314 pada 2019,” katanya.
Sama seperti di beberapa buah negara, sebilangan Perancis membakar kereta ketika sambutan tahun baharu disebabkan beberapa perkara termasuk kumpulan yang menyembunyikan jenayah mereka serta membuat tuntutan insurans palsu.
Aktiviti tersebut mula menjadi ‘tradisi’ menyambut tahun baharu di negara itu dalam kalangan remaja sekitar 1990-an di sebuah kawasan kejiranan yang miskin sekitar Strasbourg.

Dalam pada itu, di bandar Strasbourg, 31 individu telah ditahan untuk disoal siasat selepas membakar tong sampah dan kenderaan, lapor stesen penyiaran CNN.
Antaranya termasuk enam remaja bawah umur yang melanggar perintah berkurung manakala selebihnya disoal siasat atas dakwaan membakar, lapor pihak berkuasa. – AGENSI